Soviet Mati Akal Dalam Perang Afghanistan Sampai Kena Rebus Peluru

Semua maklum bahawasanya Afghanistan merupakan kubur buat empayar-empayar besar. Semua merasa penangan negara Asia Tengah itu dari kerajaan Mughal hinggalah Kesatuan Soviet dan Amerika Syarikat (sampai sekarang tak mengaku pengunduran tahun lepas satu kekalahan). Semasa Soviet menduduki negara itu, wujud satu trend pihak tentera penjajah merebus peluru dalam periuk selama berjam-jam dalam api terbuka. Mental sangat ke sampai rebus peluru sendiri?!

Bagi memahami kegilaan sebegini, kita perlu melihat konflik Afghanistan-Kesatuan Soviet yang berlaku pada tahun 80-an. Sesetengah melihat konflik tersebut sebagai satu tragedi lebih-lebih lagi dengan mempertimbang hubungan yang terjalin antara kedua-dua negara. Tetapi bagi sesetengah yang lain seperti dinyatakan sejarawan Rusia, Mikhail Zhirokov, itulah peluang nak kaut untung berlipat kali ganda.

Semasa tempoh tersebut, bukan sedikit barang buatan Soviet boleh ditemui dengan mudah di pasar-pasar Afghanistan. Nak barang apa, cakap je dan ia boleh disediakan. Daripada makanan tin daging lembu yang dihasilkan di Poland hinggalah minyak bunga matahari, teh dan rokok. Barang-barang ini sepatutnya dihantar ke perbatasan bagi menambah bekalan tentera Soviet yang berkhidmat di situ. Tetapi bagi sesetengah pegawai yang korup, inilah peluang untuk mereka melalak lagu Hattan, Duit!

Tetapi sebelum kita sambung, inilah masanya untuk korang dapatkan SOVIET DI HUJUNG JARI. Ini kerana cerita Soviet di Afghanistan merupakan sekelumit daripada apa yang kita ketahui tentang mereka. Tengah diskaun lagi, harga memang cun! Pautan pembelian: https://shopee.com.my/The-Patriots-Soviet-Di-Hujung-Jari-i.238336777.6768174598

Jadi, bila pengkhianatan sebegini timbul, askar Soviet mana tak marah. Dahlah tak cukup makanan dan pakaian, lawan pula yang dibakar keinginan untuk halau pihak penjajah untuk berambus dari tanah air mereka. Jadi, satu-satunya pilihan bagi tentera Soviet ini ialah menjual peluru mereka. Tak guna ada ratusan/ribuan peluru kalau yang nak guna mati kelaparan atau kesejukan di medan perang. Lagipun, tiada siapapun akan tahu sama ada peluru yang ada telah digunakan, hilang atau telah dijual.

Pada awalnya, tentera Soviet tak ambil pusing pun siapa pembeli peluru mereka. Janji ada makanan dalam tembolok masing-masing sebagai penambah tenaga semasa bertugas. Tetapi mereka perasan bila peniaga-peniaga Afghan membeli peluru daripada mereka, pastinya penjual-penjual ini akan menjual peluru sama sama ada pada harga diskaun atau memberinya secara percuma kepada pejuang-pejuang Afghan. Dengan menjual peluru kepada mereka seolah-olah memberi bantuan secara tidak langsung kepada pihak musuh.

Dan ini membawa kepada cerita gila rebus peluru berjam-jam dalam periuk guna api terbuka. Kononnya dengan berbuat demikian, ia menyebabkan raifal yang digunakan pejuang-pejuang Afghan tidak berfungsi. Resepinya mudah, buat unggun api, masak air dalam mana-mana bekas sebelum masukkan peluru dalam bekas yang digunakan. Rebus peluru selama empat hingga lima jam dengan harapan peluru tak boleh digunakan. Tapi ada satu masalah: resepi ini langsung tak menjejaskan peluru moden!

Di Afghanistan, pihak Soviet menggunakan dua jenis raifal iaitu AK-74 (peluru kaliber jenis 5.45) dan AMK (peluru kaliber jenis 7.62). Peluru abad ke-19 dan awal abad ke-20 tak boleh pakai sebab guna merkuri fulminat sebagai primer. Sebabnya bila ia direbus melebihi suhu 100°Celsius, ia akan mengalami proses yang dikenali sebagai penguraian termal (thermal decomposition). Apabila proses itu berlaku, peluru akan meletup atau paling kurang, tak berfungsi.

Tetapi tentera Soviet terlupa merkuri fulminat yang digunakan sebagai primer untuk peluru merupakan satu bahan beracun. Lantas, ia kemudiannya digantikan dengan bahan yang kurang merbahaya tetapi tahan lama bila digunakan. Ringkasnya, peluru moden masih boleh digunakan walaupun didedahkan kepada haba pada suhu yang tinggi. Dan itu malangnya, turut terpakai kepada peluru-peluru Soviet pada tahun 80-an. Jadi, kerja merebus peluru selama berjam-jam tu sebenarnya kerja sia-sia.

Pastinya cerita sebegini tersebar luas dalam kalangan pegawai tentera dan kerajaan Soviet termasuk ketua kerajaan ketika itu, Mikhail Gorbachev. Melihat situasi yang semakin tidak menyebelahi mereka lagi-lagi dengan kerenah korupsi yang membelenggu operasi Afghanistan, pihak Soviet berundur secara perlahan-lahan pada Mei 1988 sebelum ia dimuktamadkan pada Februari 1989. Perang Soviet-Afghanistan dianggap salah satu punca kejatuhan Kesatuan Soviet pada 1991.

Sejak itu, pihak AS asyik menggelakkan Soviet dan penggantinya, Rusia atas apa yang berlaku. Menjelang 2001, Washington menyerang Afghanistan atas alasan untuk menamatkan rejim yang kononnya menyokong serangan 11 September. Tetapi Afghanistan terus mengekalkan reputasinya sebagai kubur empayar besar dengan AS yang terbaru berundur dari negara itu pada Ogos tahun lepas. Yang kaki gelak akhirnya digelakkan semula, betapa kejamnya gurauan dunia terhadap negara yang mengaku dirinya polis dunia…

Siapa Vladimir Putin? Bagi anda, sekadar Presiden Rusia. Tetapi beliau juga bertanggungjawab menubuhkan sebuah ’empayar baru’ selepas teruk dirobek kroni-kroni Boris Yeltsin pada era pasca-Soviet. Jadi, macam mana Putin boleh sampai tahap hari ini? Dapatkan PUTIN: TSAR MODEN RUSIA yang dah ada di Shopee. Ada diskaun lagi!: https://shopee.com.my/The-Patriots-Putin-Tsar-Moden-Rusia-i.238336777.17912981320?

RUJUKAN

Eflein, D. J. (1992). United States Air Force. A Case Study: Afghanistan – A Soviet Failure.

Shevchenko, N. (2022, 30 Jun). Why did Soviet soldiers in Afghanistan BOIL their ammo?


Benarkah Naga Wujud Di Tasik Chini?

Sejak kebelakangan ini, Tasik Chini menjadi tumpuan media massa. Semuanya kerana khabar angin status Rizab Biosfera UNESCO yang dianugerahkan kepada tasik berkenaan akan ditarik balik. Ini disebabkan kerosakan yang dicetuskan oleh aktiviti pembalakan dan perlombongan yang dibuat di situ selama beberapa tahun. Disebabkan aktiviti manusia yang tamak haloba, tertanya-tanya juga masihkah wujud naga legenda di tasik berkenaan?

Kisah naga Tasik Chini ini dianggap terkenal sama seperti kisah raksasa Loch Ness. Kononnya di tasik berkenaan, wujud seekor naga yang dikatakan menjadi punca kewujudan tasik berkenaan. Bukan sekali orang mendakwa melihat makhluk berkenaan termasuk seorang jurutera British bernama Arthur Potter pada 1956. Tetapi sampai sekarang, tiada bukti yang menunjukkan haiwan tersebut wujud termasuk fosil.

Terdapat dua kisah terkenal yang dikaitkan dengan naga Tasik Chini. Dalam kisah pertama, sekumpulan orang asli Jakun mendirikan sebuah petempatan di kawasan yang membentuk tasik berkenaan. Adatlah setiap kali membuka tanah baru, pokok-pokok ditebang dan batas-batas tanah dibuat untuk tujuan bercucuk tanam. Tatkala mereka sibuk bekerja, tiba-tiba muncullah seorang nenek tua bertongkat dari hutan menegur kumpulan itu.

Nenek tua itu mengingatkan kumpulan tersebut bahawa mereka sepatutnya meminta izin daripada semangat hutan sebelum membuka tanah. Sebaik menyedari mereka telah melakukan kesilapan, kumpulan orang asli Jakun itu memohon maaf kepada wanita berkenaan. Selepas berpuas hati dengan permohonan maaf mereka, nenek itu memacakkan tongkatnya ke tanah sebagai penanda sempadan antara kawasan orang asli Jakun dengan hutan.

Nenek tua itu turut mengingatkan mereka agar tidak sekali-kali mencabut tongkatnya. Jika mereka berbuat demikian, maka padah menanti kumpulan berkenaan. Pada awalnya, kumpulan orang asli Jakun itu akur dan mematuhi ingatan nenek berkenaan.

Tetapi adatlah bila sudah lupa, benda yang ditegah jangan buat, tetap juga buat. Bila sudah terkena, yang susah diri sendiri. Dan itu yang berlaku kepada kumpulan orang asli Jakun itu. Semuanya kerana mereka mendengar bunyi anjing menyalak di pinggir hutan. Sebaik kumpulan itu melihat apa yang berlaku, mereka mendapati anjing tersebut menyalak pada sebatang kayu balak yang telah reput.

Didorong oleh rasa ingin tahu, salah seorang daripada mereka membaling batu pada kayu berkenaan. Tiba-tiba ia memancutkan darah selepas terkena lontaran batu. Ini mendorong beberapa orang lagi melakukannya walaupun cuba ditegah oleh orang-orang tua sebagai perbuatan sia-sia. Lebih banyak darah memancut keluar dari kayu berkenaan dan mengalir atas tanah.

Tiba-tiba, orang asli Jakun merasa terkejut melihat langit yang cerah bertukar menjadi gelap dan hujan turun mencurah-curah. Takut basah lencun, ramai berlari mencari tempat teduh. Tapi dalam sibuk-sibuk berlari cari tempat teduh, ada yang terlanggar tongkat nenek tua itu sehingga ia tercabut. Akibatnya, air mencurah-curah keluar dari lubang tempat tongkat tersebut dipacak.

Setelah bertahun-tahun, ia membentuk sebuah tasik yang kita kenali hari ini sebagai Tasik Chini. Bagi orang asli Jakun yang terselamat, barulah mereka sedar kayu balak reput itu sebenarnya samaran bagi makhluk yang menghuni kawasan tersebut. Patutlah nenek tua itu pacakkan tongkatnya sebagai sempadan sebab nak elak mereka daripada menjadi mangsa makhluk berkenaan. Rupanya itulah naga yang bernama Seri Gumum.

Dalam kisah kedua, pada satu ketika, wujud sebuah taman yang dipanggil Taman Larangan di atas Tasik Chini. Taman tersebut dihuni oleh seorang puteri jelita bernama Seri Gumum akibat satu sumpahan. Tetapi segala-galanya berubah apabila seorang putera asing bernama Putera Kemboja tiba di Tasik Chini. Sebaik kedua-duanya saling bertentang mata, maka lahirlah cinta pandang pertama yang membara.

Walaupun saling mencintai antara satu sama lain, Seri Gumum tidak mahu meninggalkan Taman Larangan kerana sumpahan yang dikenakan pada dirinya. Sekiranya baginda berbuat demikian, maka sumpahan itu akan terkena pada Putera Kemboja yang dikasihinya. Bagaimanapun, selepas dipujuk berkali-kali oleh Putera Kemboja termasuk keinginannya untuk sehidup semati dengan Seri Gumum, baginda akur dan memecahkan kurungan tersebut. Sebaik itu berlaku, kedua-duanya bertukar menjadi naga dengan Taman Larangan hilang selama-lamanya di dasar Tasik Chini.

Pada satu malam, tatkala Sungai Pahang dilimpahi air, merpati dua sejoli itu mengambil keputusan untuk berenang ke hilir dan menuju ke laut. Sedang kedua-duanya enak berenang dalam laut, Seri Gumum teringat baginda tertinggal setagen (sejenis ikat pinggang bagi perempuan) di Tasik Chini. Lantas, baginda berpusing balik terlebih dahulu bagi mendapatkannya. Sementara Putera Kemboja yang terlalu seronok dengan rupa barunya terus berenang tanpa menyedari kehilangan kekasih hatinya itu.

Selepas berenang untuk mengejar Putera Kemboja, tiba-tiba setagen Seri Gumum tersangkut pada seketul batu. Ini selepas baginda berenang terlalu hampir dengan sebuah pulau yang dipanggil Pulau Bukit Dato. Seri Gumum cuba melepaskan diri tetapi gagal. Tambah parah, ayam telah berkokok bukan saja menandakan siang bakal menjelma. Malah, ia sebenarnya isyarat buat baginda perlu tunggu sebelum kembali bergerak pada waktu malam.

Seri Gumum berharap tatkala menunggu, Putera Kemboja akan kembali ke sisinya. Bagaimanapun, itu tidak berlaku dengan baginda terlalu letih dan tidak cukup nafas sekaligus membawa kepada kemangkatannya. Perlahan-lahan, jasadnya berubah menjadi sebuah pulau di mana ia kerap dikunjungi oleh burung tiom. Ini membawa kepada nama pulau itu iaitu Pulau Tioman.

Selepas berenang beberapa lama, Putera Kemboja baru perasan Seri Gumum tidak berada di sisinya. Dan seperti kekasihnya itu, baginda turut mendengar bunyi ayam berkokok yang menandakan bahawa baginda harus berhenti. Sebaik saja itu berlaku, Putera Kemboja mengalami nasib sama seperti kekasihnya. Jasadnya itu berubah menjadi sebuah pulau yang kita kenali hari ini sebagai Pulau Lingga.

RUJUKAN

MacDonald, M. R. (2008), The Singing Top: Tales from Malaysia, Singapore, and Brunei. Libraries Unlimited

Aziz, N. (2012), N A G a: A Legend of Tasik Chini. Xlibris.


Ulang Tahun Pemergian Ulama Besar Syria: Sheikh Muhammad Said Ramadhan al-Buti

Semalam, 20 Mac 2018 merupakan ulang tahun ke-15 permulaan Perang Iraq. Hari ini, 21 Mac 2018 merupakan ulang tahun ke-5 kesyahidan Sheikh Muhammad Said Ramadhan al-Buti, ulama ternama di Syria.

Walaupun kedua-dua kejadian berbeza 10 tahun, namun ia saling berkaitan.

Perang Iraq membawa kepada kejatuhan Saddam Hussein. Ekoran daripada kelemahan kerajaan baru, keadaan Iraq menjadi huru hara, malah menjadi sarang pengganas seperti Al-Qaeda.

Sheikh al-Buti merupakan korban perang saudara di Syria. Disebabkan oleh pendirian beliau yang tidak mengkritik Bashar al-Assad secara terbuka dan tidak menyokong pemberontakan terhadap Assad, maka beliau dicemu dan dibenci, dilabel sebagai pengampu Assad. Akhirnya beliau dibunuh oleh pengebom berani mati ketika menyampaikan kuliah maghrib.

Keghairahan untuk menjatuhkan Saddam dan Assad telah membuka pintu fitnah, atau “Pandora’s Box” atau “can of worms”. Tidak dinafikan, mereka ini penguasa yang zalim. Tapi kalau dibandingkan dengan pengganas seperti Daesh/ISIS yang timbul dalam keadaan huru hara, mereka ialah mudarat yang lebih ringan (“lesser evils” / “ahwan al-sharrayn”).

Kata-kata Thomas Hobbes iaitu “anarchy is worse than tyranny” amat sesuai untuk menggambarkan keadaan di Iraq dan Syria (“anarchy” di sini bermaksud fitnah atau keadaan huru hara, bebudak anarchist jangan triggered pulak). Di bawah pemerintahan “tyranny” Saddam dan Assad, penduduk Iraq dan Syria sekurang-kurangnya masih mampu mencari ruang untuk hidup. Tapi dalam keadaan “anarchy” sekarang, “hidup” dah menjadi sesuatu kemewahan dan sesuatu ketidakpastian.

Sementara rakyat US bersorak atas kejatuhan diktator di Iraq, sarjana-sarjana realis seperti Stephen Walt dan John Mearsheimer mengingati orang ramai tentang mimpi ngeri yang bakal melanda Iraq. Sementara kebencian terhadap Assad semakin memuncak, Sheikh al-Buti menyeru semua bertenang dan berwaspada dengan akibat yang bakal timbul.

Kekadang di dunia ini, kita tidak boleh terlalu idealistik dan mengejar “perfection”. Ada kalanya kita perlu mengakur dengan realiti, dan memilih perkara yang lebih ringan mudaratnya. “Fiat justitia, et pereat mundus” (let justice be done, and let the world perish) akan membawa kerosakan total.

Damailah wahai jiwa-jiwa yang telah terkorban dalam fitnah. Dan semoga kita mengambil iktibar.


Impak One Piece Kepada Ekonomi Dunia

One Piece adalah sebuah anime yang berasal daripada negara Jepun, sebaris dengan Death Note, Bleach, Detektif Conan, Doraemon dan bermacam lagi. Anime ini dihasilkan dalam dua bentuk, iaitu animasi (anime) dan juga komik (manga).

Debut pertama One Piece adalah pada bulan Julai tahun 1997, yang mana pada ketika itu komik One Piece dimuatkan ke dalam majalah komik terkemuka Jepun, iaitu Weekly Shonen Jump isu ke-34.

Setahun kemudian, One Piece dijelmakan pula dalam bentuk ‘Original Video Animated’ (OVA) yang bertajuk ‘Defeat Him! The Pirate Ganzack!’, dengan kadar durasi selama 29 minit.
Memasuki tahun 1999, episod pertama siri anime One Piece yang dihasilkan oleh syarikat penerbitan Toei Animation telah disiarkan di seluruh negara Jepun yang bermula pada 20 Oktober 1999.

Dengan bertemakan dunia ke-lanun-an (piracy) yang berorientasikan lautan dan perkapalan, One Piece telah membawa banyak kelainan berbanding anime yang lain. Dalam segenap masa, penggemar One Piece seolah-olah ‘dibawa’ kembali ke zaman ‘the Great Pirate Age’ tahun 1650 hingga 1720.

Walaubagaimanapun, genre pengembaraan-aksi-komedi-fantasi bawaan One Piece tidak pun menggambarkan realiti sebenar tentang kehidupan serta sifat seorang lanun, yang secara tipikalnya bersifat rakus dan ganas.

Sebaliknya, One Piece memberikan nafas baharu yang lebih dinamik dan bersahaja, selari dengan kehendak fiksyen dan fantasi. Lebih menarik, anime ini turut memaparkan sisi komedi yang agak menghiburkan, ditambah dengan pelbagai nilai positif yang mampu memberikan kesan terhadap peminatnya.

Monkey D. Luffy selaku pemain utama di dalam anime ini, direka dengan watak protagonis yang agak ‘menyenangkan’. Walaupun Luffy tak makan ‘devil fruit’ kelas ‘Logia’ persis Ace dan Fleet Admiral Akainu, perjalanan beliau untuk menjadi Raja Lanun (Pirate King) kelihatan lebih bermakna dengan usaha kerasnya dalam merevolusikan kuasa ‘Gomu’ kelas ‘Paramecia’ di samping memiliki ‘Haoshoku Haki’ (Emperor Haki) sama seperti Rayleigh dan Shanks, yang menjadikan beliau setanding dengan ‘Marine Admiral’ dan juga ‘Yonko’.

Terdapat juga beberapa watak di dalam One Piece yang menggunapakai nama lanun terkemuka dunia seperti Edward Teach atau Blackbeard, Captain Kid, dan Bartholomew.
Eiichiro Oda adalah nama pengasas One Piece. Sosok berumur 45 tahun ini berasal dari bandar Kumamoto yang terletak di wilayah Kyushu, selatan Jepun. Beliau dikatakan mula meminati dunia manga seawal umur 4 tahun.

Pada tahun 1994, Oda yang pada ketika itu baru sahaja berumur 19 tahun, telah memulakan kerjaya profesionalnya sebagai ‘mangaka’ junior (artis komik) merangkap pembantu editor di syarikat Shueisha Inc yang merupakan pemilik kepada majalah komik Shueisha Shonen Jump.

Dalam masa 3 tahun sahaja (1994-1997), Oda berjaya meraih beberapa pengalaman berharga sebagai pembantu ‘mangaka’ sebelum beliau berjaya merangka karya ‘masterpiece’ miliknya, iaitu One Piece.

Sebagai info, sebelum lahirnya One Piece pada bulan Mei 1997, Oda telah menghasilkan 5 buah komik jenis ‘one-shot’ (satu siri), iaitu ‘Wanted!’ pada tahun 1992, diikuti ‘God’s Gift for the Future’ (1993), ‘Ikki Yako’ (1993), ‘Monster’ (1994), dan ‘Romance Dawn’ (1996).
Komik Oda yang berjudul Monster dan Romance Dawn adalah versi terdahulu siri One Piece, yang turut membawa tema lanun serta keberadaan watak utama Monkey D. Luffy di dalam ketiga-tiga komik tersebut.

Setakat bulan September 2019, sebanyak 454 juta salinan komik One Piece telah terjual di serata dunia. Angka ini menjadikan One Piece sebagai ‘manga’ paling laris di dunia, jauh meninggalkan pesaing terdekatnya iaitu Dragon Ball dengan rekod 300 juta salinan terjual menurut portal statista.com.

Dalam pada itu, manga-manga lain seperti Golgo 13 berada di tangga ke-3 dengan jualan 280 juta salinan, diikuti Naruto (250 juta), Detektif Conan (230 juta) dan Black Jack (176 juta). Manakala, siri manga Bleach pula berada di kedudukan ke-10 paling laris dengan jualan sebanyak 120 juta salinan.

Memasuki tahun 2020, One Piece semakin melebarkan rekod jualannya dengan jumlah sebanyak 470 juta salinan setakat bulan April 2020, menurut data dari animeukiyo.com. Dengan anggaran harga jualan bernilai $10 USD untuk setiap 1 salinan (volume), One Piece telah menjana hasil jualan sebanyak $4.7 Bilion USD sejak tahun 1997.

Maka, tidak hairanlah pendapatan yang diraih Eiichiro Oda mampu mencecah sehingga $26 juta USD setahun melalui bayaran royalti, perlesenan dan sebagainya, di samping nilai kekayaannya yang berjumlah $200 juta USD setakat tahun 2020. Beliau adalah antara penulis terkaya di dunia.

Dalam perkembangan lain, One Piece adalah pemegang dua buah ‘Guinness World Record’ pada tahun 2015, iaitu dalam kategori ‘most copies published for the same comic book series by a single author’ dan ‘most copies published for the same manga series’, dengan rekod jualan sebanyak 320,866,000 unit melalui 77 volumes komiknya.

Pada saat dan ketika artikel ini sedang ditulis, siri anime One Piece sudah pun memasuki episod ke-947, termasuk 4 siri ‘Original Video Animated’ (OVA), 13 siri ‘TV Specials’ dan 14 buah ‘movie’. Dalam pada itu, One Piece versi manga pula baru sampai ke episod ke-995.

Menurut laman grandviewresearch.com, saiz keseluruhan pasaran ‘franchise’ anime keluaran Jepun di peringkat global adalah bernilai $20.47 Bilion USD pada tahun 2018. Dengan kadar ‘compound annual growth rate’ (CAGR) sebanyak 8.8% setahun, saiz pasaran anime dijangka meningkat kepada $36.26 Bilion USD menjelang tahun 2025.

Untuk rekod, sejak tahun 2002, saiz pasaran industri anime Jepun sudah mencatat angka $10 Bilion USD setahun. Ini menandakan bahawa industri animasi Jepun mampu memberikan impak positif ke atas ekonomi Jepun.

Peningkatan ini turut disumbangkan oleh permintaan yang tinggi di peringkat global, yang mana anime kini disiarkan melalui pelbagai platform khususnya platform digital seperti penstriman media (streaming media) yang dipelopori oleh syarikat Netflix, Amazon dan lain-lain.

Pada tahun 2017, Netflix dan One Piece telah menandatangani usahasama bagi menjayakan projek baharu ‘live-action series’ yang menggabungkan anime dan manga One Piece, melalui 10 buah episod untuk 1 ‘season’. Namun, produksi One Piece tergendala lebih dari 2 tahun atas faktor teknikal sepertimana yang dilaporkan oleh Eiichiro Oda sendiri melalui laman twitter Netflix.

Jika Eiichiro Oda berjaya menghasilkan kesemua 10 buah episod ‘live-action series’ tersebut, semestinya perkara ini akan menjadi ‘game changer’ kepada One Piece dan industri anime secara amnya.

Hal ini dikatakan demikian kerana, saiz pasaran global bagi platform digital berasaskan ‘Video Streaming’ (SVoD) adalah amat luas dan lumayan, dengan nilaian sebanyak $51.6 Bilion USD dan 882 juta akaun pengguna di seluruh dunia setakat tahun 2020 menurut statista.com.

Secara peribadinya, boleh saya simpulkan di sini bahawa One Piece adalah animasi terbaik sepanjang zaman.


Saat Di Mana Bulan Belum Wujud

Bulan merupakan satu-satunya tempat selain bumi di mana manusia pernah menjejakkan kaki. Ia juga merupakan objek paling terang yang ada pada langit malam. Kehadiran bulan dikatakan sedikit sebanyak mempengaruhi kebolehupayaan bumi untuk menampung kehidupan dengan mengukuhkan kedudukan dan pusingan bumi pada paksinya yang kemudiannya menyumbang kepada keadaan iklim dan cuaca yang lebih stabil.

Bulan jugalah mempengaruhi tolakan dan tarikan ombak, namun tahukah kita bahawa pernah direkodkan suatu masa yand tidak jauh dimana bumi belum lagi mempunyai satelit semulajadinya ini. Jikalau membelek kepada penulisan lama, kita akan dapat menjumpai bukti-bukti yang menyatakan bahawa terdapat tempoh masa dimana bulan masih belum wujud.

Democretus dan Anaxagoras yang merupakan ahli falsafah Greek ada menyebut saat dimana bulan belum lagi wujud di langit malam. Melalui cubaan untuk menerangkan mengenai sejarah Arcadia yang merupakan sebuah daerah di dalam kawasan Greek, Aristotle ada meyebut mengenai sebuah komuniti dikenali sebagai Pelasgia yang menjadikan kawasan Arcadia sebagai tempat tinggal tradisi komuniti mereka sejak sebelum kemunculan bulan.

Apollonios dari Rhodes juga ada menceritakan peristiwa yang hampir serupa, di mana dia bercakap mengenai suatu masa tidak semua objek cekerawala wujud di langit; sebelum generasi Deucalion dan Pyrra (sebelum berlakunya malapetaka – malapetaka di sini merujuk kepada kejadian banjir besar dari sudut lagenda mitos Greek); ketika sebelum adanya bulan, satu-satunya kumpulan manusia yang ada adalah Pelasgia yang menjadikan Arcadia (sebuah daerah di Greece) sebagai tempat tinggal.

Secara kebetulan, masyarakat yang mendiami kawasan Arcadia ini turut dikenali dengan nama ‘Porselenes’ yang membawa maksud “mereka yang datang sebelum bulan” dalam Bahasa Greek. Apabila dilihat karya Plutarch iaitu “Morals” kita akan menjumpai keratan berikut. “Di sana terdapat Evander dari Arcadia yang dating dari masyarakat sebelum adanya bulan.” Perkara yang hampir sama juga dapat dilihat melalui petikan penulisan Ovid dimana dia menulis, “Orang-orang Arcadia dikatakan telah menubuhkan penempatan mereka sebelum lahirnya Zeus, dan mereka ini adalah lebih tua daripada bulan.”

Selain daripada itu, Stephanus dari Byzantium ada menulis, “Masyarakat Arcadia dan wanita-wanitanya, kesemua mereka telah ada sebelum adanya bulan.” Manakala Hippolytus turut merujuk kepada lagenda bahawa “Arcadia mambawa bersamanya Pelasgus, dimana mereka adalah lebih tua daripada bulan.”

Ini dapat disokong pula oleh Lukianos dalam Astrologinya di mana dia berkata, “Masyarakat Arcadia ini tetap teguh dengan kepercayaan mereka bahawa mereka ini lebih tua daripada bulan.” Selain dari rekod-rekod oleh masyarakat Greek, dakwaan yang sama juga dapat dijejak di ketamadunan lain. Di Bolivia, simbol-simbol dan catatan yang terdapat di dinding Kalasaraya (dibina sekitar 13,000 SM) menunjukkan bahawa bulan hanya datang dan mengorbit bumi hanya dalam ribuan tahun yang lalu, jauh berbeza daripada rekod pakar-pakar yang dipersetujui pada hari ini.

Tambahan lagi, dari tapak yang sama menunjukkan sebelum adanya bulan, objek lain yang lebih kecil pernah mengililingi bumi. Menurut kepada tradisi oral masyarakat India di Colombia yang mendiami tanah tinggi Bogota di selatan Corldilleras, mereka seringkali merujuk kepada penceritaan dengan “Pada awalnya dimana bulan masih belum ada dilangit…”.

Afrika juga mempunyai lagenda tersendiri di mana mengikut kepercayaan masyarakat Zulu bahawa bulan di bawa ke bumi ratusan generasi sebelumnya oleh dua orang adik-beradik makhluk asing yang dipanggil dengan nama ‘Wowane’ dan ‘Mpanku’.

Artikel dikirimkan oleh Mohd Hanif untuk The Patriots.

RUJUKAN:There was a time when the moon did not exist. https://www.historydisclosure.com/there-was-a-time-when-the-moon-did-not-exist/ Earths Moon. https://solarsystem.nasa.gov/moons/earths-moon/overview/


Otto Skorzeny: Dari Komando SS Kepada Pembunuh Mossad

Bila kita sebut Nazi, antara perkara pertama yang timbul ialah keinginan mereka menghapuskan orang Yahudi. Buktinya ialah peristiwa Holocaust di serata Eropah. Dan ini mendorong rejim Israel memburu semua penjenayah Nazi atau mana-mana individu yang dilihat boleh mengancam kedudukannya di Timur Tengah. Tetapi tahukah anda, rejim Zionis pernah mengambil seorang Nazi sebagai ejen dalam perkhidmatan perisikan mereka, Mossad? Ejen yang dimaksudkan ialah pegawai Schutzstaffen (SS), Otto Skorzeny.

Lahir di Vienna pada tahun 1908 dalam keluarga kelas pertengahan, sejak kecil beliau sudah dikenali kerana keberaniannya dan suka mengada-adakan cerita yang boleh menipu sesiapa yang mendengarnya. Pada usia 23 tahun, Skorzeny menyertai Parti Nazi dan merupakan antara penyokong tegar Adolf Hitler. Selepas Perang Dunia Kedua (WWII) meletus, beliau berhenti dari sebuah syarikat pembinaan dan menyertai SS Panzer Leibstandarte yang berperanan sebagai pengawal peribadi Hitler.

Dalam memoirnya, Skorzeny cuba memberi gambaran bahawa kariernya seperti seorang pegawai tentera biasa, satu cubaan yang dianggap gagal menurut sejarawan dan cendekiawan. Ini kerana beliau pernah terlibat dalam siri pertempuran di Rusia dan Poland. Dan bagi orang Yahudi yang kehilangan ahli keluarga mereka dalam peristiwa Holocaust turut berpandangan Skorzeny dianggap terlibat dalam jenayah penghapusan orang Yahudi. Ini berdasarkan kepercayaan SS yang dipimpin oleh Heinrich Himmler dan Reinhard Heydrich ialah unit tentera bagi parti dan bertanggungjawab menguatkuasakan dasar parti termasuk jenayah perang dan kemanusiaan.

Antara kejayaan Skorzeny semasa WWII ialah berjaya membawa keluar diktator Itali, Benito Mussolini yang ditahan di sebuah resort pergunungan di Alps dari Itali. Berikutan itu, beliau dinaikkan pangkat sebagai Leftenan Kolonel, ketua unit SS Hitler, pertemuan empat mata selama beberapa jam dengan Fuhrer dan pingat Knight’s Cross. Selain itu, Skorzeny turut bertanggungjawab membawa keluar sekutu Hitler merangkap Pemangku Presiden Hungary, Laksamana Miklos Horthy dan menggantikannya dengan rejim yang berpendirian keras seperti Nazi Jerman. Rejim Fascist Arrow Cross ini bertanggungjawab menghantar ribuan orang Yahudi Hungary untuk beberapa bulan berikutnya sebelum tamat perang. Bagi tentera Amerika Syarikat, pasti ramai menyumpahnya kerana bertanggungjawab menghantar 150 askar Nazi Jerman menyusup ke dalam barisan tentera mereka dan menyerang dengan kereta-kereta perisai yang dirampas dari negara Uncle Sam itu semasa Pertempuran Bulge.

Keberanian sebeginilah yang menyebabkan namanya dianggap sebaris dengan nama-nama jeneral-jeneral Jerman terkenal seperti Heinz Guderian, Erich von Manstein dan Erwin Rommel serta dianggap orang paling merbahaya di Eropah. Atas sebab itulah selepas perang berakhir, Skorzeny ditahan, dipenjarakan dan dibicarakan sebelum dibebaskan oleh mahkamah pada tahun 1947. Tentera Amerika Syarikat tetap mahu mendakwanya di Tribunal Nuremberg tetapi Skorzeny berjaya melarikan diri dari tahanan di mana antara pihak didakwa membantunya lari ialah Pejabat Perkhidmatan Istimewa (OSS) yang kita kenali hari ini sebagai Agensi Perisikan Pusat (CIA). Semasa dalam pelarian, beliau pernah berkhidmat sebagai penasihat kepada Presiden Argentina, Juan Peron dan menerima jemputan bekas bosnya, Jeneral Reinhard Gehlen sebagai penasihat kepada presiden pertama Mesir, Muhammad Naguib. Semasa di Mesirlah, Skorzeny mengenali para pegawai Mesir dan saintis Jerman terlibat dengan program roket Mesir.

Sementara itu, rejim yang semakin bimbang dengan perkembangan pesat program senjata Mesir mahu mensabotaj program tersebut. Namun satu masalah bagi pengarah Mossad ketika itu, Isser Harel ialah untuk melakukannya, mereka perlu memasukkan orang dalam untuk mensabotaj program tersebut. Dan individu tersebut mestilah seorang Nazi dan mendapat kepercayaan pihak di sebelah sana. Justeru, Harel melihat Skorzeny sebagai peluang terbaik untuk menghapuskan program tersebut. Pada asalnya, mereka mahu Skorzeny dibunuh tetapi Harel melihat beliau lebih berguna sebagai aset Mossad.

Namun, idea tersebut tidaklah popular dalam kalangan pegawai Mossad termasuk pegawai yang merekrut Skorzeny, Joe Raanan tetapi atas nama kepentingan negara, Raanan melakukannya dan mengumpul satu unit untuk mengintipnya. Pada tahun 1962, semasa Skorzeny dan isterinya minum koktel di sebuah bar di Sepanyol, mereka diperkenalkan dengan sepasang suami isteri warga Austria yang baru dirompak di jalanan. Namun, sebenarnya itu ialah samaran dua ejen Mossad untuk mendekati beliau. Apabila mendengar ‘kesusahan’ yang dialami mereka, isteri Skorzeny menjemput mereka untuk bermalam di rumah.

Namun, sebaik saja pasangan ‘suami isteri’ Austria itu masuk, Skorzeny mengeluarkan sepucuk pistol dan berkata, “Aku tahu siapa kamu dan aku tahu mengapa kamu di sini. Kamu Mossad dan kamu mahu membunuh aku.” Ejen lelaki Mossad itu membalas, “Kamu hampir tepat. Kami memang dari Mossad tetapi jika kami mahu melakukannya, kami boleh saja bunuh kamu beberapa minggu sebelum itu.” Skorzeny tidak merasa kagum mendengar jawapan ejen itu dan membalas, “Atau mungkin, aku patut bunuh saja kamu berdua.” Ejen wanita Mossad yang dikenali Anke pula berkata, “Jika kamu membunuh kami, pembunuh-pembunuh seterusnya tidak berkehendak minum bersama kamu. Kamu takkan melihat wajah mereka sebelum mereka menembak kepala kamu.

Tawaran kami ialah kami mahukan bantuan kamu.” Mossad mendedahkan mereka mahukan maklumat berkenaan program peluru berpandu Mesir dan para saintis Jerman terlibat dan sebagai pertukaran, mereka bersedia membayar Skorzeny. Namun, tawaran duit tidak dimahukan beliau sebaliknya, Skorzeny mahukan namanya dihapuskan dari senarai penjenayah perang pemburu Nazi, Simon Wiesenthal sebagai pertukaran kepada maklumat tersebut. Ejen-ejen tersebut bersetuju dengan syarat beliau dan berjabat tangan sebagai tanda persetujuan. Hakikatnya, Wiesenthal tidak pernah mengeluarkan nama Skorzeny dari senarainya walaupun mendapat permintaan dari Tel Aviv. Untuk memastikan perjanjian mereka terpelihara, Tel Aviv memalsukan satu surat dari Wiesenthal yang menyatakan Skorzeny tidak lagi dalam senarainya.

Pasti ramai tertanya-tanya apa motif Skorzeny menerima tawaran Mossad. Sebilangan menyifatkan beliau merindui kerja operasi lapangan. Dan ada pula berpandangan motif sebenarnya ialah mengelak dari menerima nasib sama seperti Adolf Eichmann yang diculik dan dibicarakan atas jenayah perang. Selagi mana namanya dalam senarai Wiesenthal, selagi itu beliau ibarat telur di hujung tanduk. Apapun motif Skorzeny, beliau dibawa ke Tel Aviv dan bertemu dengan Harel di mana beliau disoal siasat dan diberi panduan operasi. Semasa di Tel Aviv, Skorzeny dibawa Raanan ke memorial dan muzium Holocaust di Baitulmaqdis di mana beliau senyap dan menunjukkan rasa hormat. Di sinilah, ada seorang mangsa Holocaust mengenalinya dan memanggil Skorzeny penjenayah perang. Namun, Raanan menafikannya dan menyatakan Skorzeny itu saudara-maranya dan merupakan mangsa tragedi sama.

Sebagai tanda kerjasama mereka, Skorzeny terbang ke Kaherah dan mengumpul senarai semua orang terlibat dalam program roket Mesir termasuk nama saintis terlibat di bawah seliaan Raanan. Sementara dua ejen Mossad yang ditugaskan untuk mengiringinya ialah Rafi Eitan, salah seorang ejen bertanggungjawab menculik Eichmann di Argentina dan bakal pengarah keselamatan dalam negeri rejim, Avraham Avituv. Dan antara mangsa kerjasama Skorzeny-Mossad ini ialah Heinz Krug, salah seorang saintis yang pernah berkhidmat di bawah program roket bapa Agensi Pentadbiran Angkasa Lepas dan Aeronautik Kebangsaan (NASA), Werner von Braun.

Krug bukan sebarang saintis Nazi. Beliau merupakan salah seorang dari pasukan saintis di Peenemunde yang bertanggungjawab menghasilkan roket semasa tempoh Baby Blitz yang membawa kepada kerosakan besar di Britain pada tahun 1944. Dan pasukan ini mahu meneruskan hasrat membina roket yang lebih baik dari segi jarak, ketepatan dan kuasa. Selepas perang berakhir, Krug menerima jemputan dari von Braun untuk meneruskan program mereka di Amerika Syarikat namun beliau mengambil keputusan menyertai rakan-rakannya dari Peenemunde di Mesir pada tahun 1955 dan membina program peluru berpandu rahsia negara tersebut. Rejim Zionis berpandangan, Krug mesti tahu Israel merupakan sasaran Mesir dan sebagai seorang Nazi, pasti akan meneruskan rancangan Final Solution yang ditetapkan semasa Persidangan Wannsee 1942.

Dan atas sebab itu, Mossad mula mengancam mana-mana saintis yang disyaki bekerjasama dengan musuh mereka termasuk Krug. Jika mereka berada di Jerman, mereka akan diganggu dengan panggilan telefon pada tengah malam. Dan sekiranya mereka berada di Mesir, Mossad menghantar bom surat dalam kiriman surat saintis-saintis ini. Dan ini membuatkan Krug jadi gila dan memohon bantuan Skorzeny sebagai pengawal peribadinya. Pada 11 September 1962, beliau membawa Skorzeny ke satu lokasi di utara Munich di mana kereta yang mengikut mereka ialah pengawal-pengawal yang dibawa Skorzeny. Hakikatnya, pengawal-pengawal tersebut ialah ejen-ejen Mossad. Sebaik tiba di sebuah hutan untuk mereka berbincang, Krug dibunuh oleh Skorzeny dan ejen-ejen itu menuang asid pada mayatnya. Selepas mayatnya sudah tidak boleh dicam, Skorzeny dan rakan-rakannya menanam dalam sebuah lubang yang telah digali dan menutup kubur tersebut dengan kapur mengelak ia digali oleh anjing dan binatang liar. Selain Krug, Skorzeny turut menghantar bom surat yang membunuh lima warga Mesir di Kilang 333, tempat saintis-saintis ini bekerja.

Namun, langit tidak selalunya cerah. Rejim terpaksa menghentikan kempen ini selepas sebuah unit perisik ditahan di Switzerland atas dakwaan mengancam secara lisan keluarga seorang saintis Jerman. Hakim yang bersimpati dengan mereka mendakwa dua daripada perisik-perisik tersebut atas dakwaan mengugut tetapi melepaskan mereka semua dengan cepat. Perdana Menteri rejim ketika itu, David Ben-Gurion melihat publisiti sebegini amat berbahaya kepada Tel Aviv dan mengarahkan operasi tersebut ditamatkan. Pengganti Harel, Jeneral Meir Amit tidak lagi fokus kepada mengejar penjenayah perang Nazi. Namun, Amit melihat Skorzeny berguna untuk tujuan terakhir iaitu berdamai dengan Mesir. Skorzeny menjadi proksi rejim dalam mengusahakan perjanjian damai dengan Kaherah melalui seorang pegawai kanan tentera tetapi usaha tersebut gagal.

Untuk tahun-tahun berikutnya, Skorzeny tetap aktif meneruskan agenda Neo-Nazi termasuk menubuhkan sebuah syarikat iaitu Paladin Group, sebuah kontraktor ketenteraan swasta yang berperanan dalam aktiviti sulit termasuk operasi ketenteraan dan perang politik. Berpangkalan di Alicante, syarikat ini bertanggungjawab melatih tentera dan gerila termasuk ejen Biro Keselamatan Negara Afrika Selatan (BOSS). Syarikat ini disyaki menjalankan operasi bagi pihak junta tentera Greece pada 1967-1974 dan membantu Kementerian Dalam Negeri Sepanyol melancarkan perang rahsia ke atas pemberontak Basque, ETA.

Skorzeny meninggal dunia pada usia 67 tahun di mana pada hari pengebumiannya, ada dua upacara pengebumian diadakan. Satu diadakan di Sepanyol sementara satu lagi diadakan di plot tanah perkuburan keluarga Skorzeny di Vienna, Austria. Kedua-dua upacara dihadiri veteran-veteran perang Jerman dan mereka memberi tabik hormat Nazi dan menyanyikan lagu-lagu kegemaran Hitler. 14 pingat yang diterima sepanjang hayatnya kelihatan semasa upacara pengebumian berlangsung. Ironinya, mereka tidak tahu bahawa lelaki yang digelar ‘Scarface’ ini sebenarnya berkhidmat dengan Mossad dan sehingga ke akhir hayat, Skorzeny tidak pernah menyatakan penolakannya terhadap fahaman Nazisme. Bagi Raanan pula, kehadirannya di Sepanyol atas kehendaknya sendiri dan bukan atas arahan Mossad. Selepas meninggalkan Mossad, beliau menjadi ahli perniagaan yang berjaya dan kehadirannya semata-mata untuk memberi penghormatan peribadi kepada rakan senegaranya itu.

SUMBER


Kenapa Yahudi Pakai Kopiah?

Kopiah Yahudi? Itu sebenarnya Kippah. Ya rupa dia lebih kurang dengan kopiah. Cumanya sedikit kecil.

Dalam bahasa Ibrani, kippah yang jamaknya disebut dengan kippot. Makna sebenarnya ialah kubah.

Kippah biasanya diperbuat daripada kain. Menjadi pakaian lelaki Yahudi Ortodoks untuk memenuhi syarat dan adat ortodoks bahawa kepala mereka mesti ditutup setiap masa.

Kippah pada permulaan Masihi hanya diwajibkan kepada pendeta-pendeta besar yahudi. Idea awalnya, Yahudi memakai kippah bermula dari tradisi para rabbi Yahudi yakni sekitar abad ke-3 Masihi.

Kaum Yahudi Konservatif lebih banyak terlihat memakai kippah berwarna putih. Namun sebenarnya kippah juga memiliki banyak motif dan warna.

Memakai kippah dilihat sebagai satu perbuatan yang menunjukkan seseorang itu takiut dengan Tuhan. Selain digelar kippah, penutup kepala ini juga dikenali dengan nama yarmulke.

Oleh: Azizul Farhan

Mari singkap helaian sejarah Yahudi dan Bani Israil di dalam KITAB TAMADUN YAHUDI. Dapatkan di Shopee kami dengan diskaun menarik sempena JUALAN PASCA PBAKL: https://bit.ly/3MkDT6b


Bagaimanakah Bentuk Sistem Nombor Pada Zaman Mesir Kuno?

Bagi yang tidak mengetahui rupa bentuk tulisan Hieroglif, ianya merupakan sebuah sistem tulisan pada zaman Mesir Kuno yang selalu ditemui pada dinding makam-makan Firaun ataupun di dalam monumen piramid pada hari ini. Tulisan ini amat sulit dibaca sehingga ia dikategorikan sebagai salah satu tulisan yang paling susah dibaca dan difahami oleh para ahli arkeologi pada suatu ketika dahulu, kerana tulisan-tulisan ini terdiri daripada binaan gabungan pelbagai lukisan logo atau objek.

Akan tetapi berkat rujukan dan pelbagai kajian yang dilakukan ke atas tamadun yang pernah tercatat kisahnya di dalam kitab al-Quran dan kitab Bible, kini akhirnya, misteri untuk memecahkan maksud disebalik tulisan ini dirungkaikan sedikit demi sedikit sehingga para ahli arkeologi dapat mengenalpasti apakah makna ‘mesej-mesej’ yang ditinggalkan oleh masyarakat Mesir Kuno pada zaman dahulu.

Tulisan hieroglif merupakan sebuah sistem tulisan yang digunakan oleh majoriti masyarakat Mesir Purba yang terdiri daripada gabungan bentuk objek, haiwan, manusia mahupun tumbuhan.

Tetapi, tahukah anda, bahawasanya sistem nombor pada zaman Mesir Purba ini menggunakan simbol katak, dewa, bunga teratai dan jari manusia untuk melambangkan sebagai bentuk hitungan di dalam bentuk sistem tulisan Hieroglif?

Selalunya, simbol yang mewakili angka-angka besar akan dipahatkan dahulu sebelum dipahatkan simbol yang mewakili angka yang lebih kecil.

Jadi, untuk mengenali dan memahami angka dan hitungan dalam sistem tulisan Hieroglif tidaklah sesulit mana kerana para ahli arkeologi telah mengenalpasti beberapa simbol yang telah ditemui mereka dan ianya sudahpun diterjemahkan ke dalam bentuk angka yang lebih moden.

Berikut, telah diselitkan sedikit maklumat berkaitan sistem nombor di dalam tulisan Hieroglif:

1. Simbol lidi atau batang yang lurus: Mewakili angka 1.

Selalunya maksimum batang-batang ini dihitung sehingga ke angka 9 sahaja.

2. Simbol ladam kuda: Mewakili angka 10.

3. Simbol lingkaran tali: Mewakili angka 100.

4. Simbol bunga teratai: Mewakili angka 1,000.

5. Simbol jari: Mewakili angka 10,000.

6. Simbol katak: Mewakili angka 100,000.

7. Simbol dewa: Mewakili angka 1 juta.

Jadi, begitulah fakta yang ringkas mengenai pengenalan rupa bentuk sistem angka dan hitungan dari zaman pemerintahan kerajaan Firaun ini.

P/S: Lepas ni kalau ada orang tanya nombor telefon kau, maka berikanlah nombor kau kepadanya dalam bentuk hieroglif ini. Biar padan muka dia kena decode sendiri, huhuhu..

Sumber: PENN MUSEUM.


Pertempuran Hastings – Saksi Permulaan Kuasa Norman Di England

Pertempuran
Hastings ialah satu pertempuran yang tercetus pada pertengahan abad ke-11
membabitkan Raja England berdarah Anglo-Saxon Harold II menentang bakal pemilik
takhta negara berkenaan iaitu William, seorang duke dari Normandy (selepas
menduduki takhta menggelar dirinya sebagai William Si Penakluk). Pertempuran
yang meletus pada 14 Oktober 1066 ini dimenangi oleh William sekaligus
menandakan permulaan penaklukan orang Norman di England. Tetapi bagaimana
peperangan ini boleh tercetus?

Isu takhta England

Isu
perebutan takhta bukanlah satu isu baru bagi mana-mana negara yang mengamalkan
sistem beraja dari Eropah hingga ke Alam Melayu dan England tidak terkecuali
mengalami masalah ini pada abad ke-11. Walaupun sudah memerintah negara
berkenaan selama 24 tahun dan sudah berkahwin, Raja Edward the Confessor tidak
mempunyai waris untuk menaiki takhta. Hal ini sudah pasti merungsingkan baginda
dan tidak hairanlah pada tahun 1051, Edward menawarkan takhta berkenaan kepada
sepupunya William di Normandy. Namanya dipilih kerana separuh dari kehidupannya
dihabiskan dalam buangan di Normandy. Bagi Edward, apa yang dilakukan baginda
itu merupakan caranya membalas budi terhadap kebaikan pemerintah Normandy itu.

Bagaimanapun,
sebaik plot tersebut diketahui rakyat England terutama keluarga permaisurinya
bernama Edith, ia mencetuskan penentangan yang bukan sedikit. Ini kerana
permaisurinya merupakan puteri kepada Godwine, seorang bangsawan yang amat
berpengaruh ketika itu. Dan menjelang dekad 1050-an, kekanda dan adindanya
menjadi pemain politik utama England ketika itu. Maka tidak hairanlah selepas
kemangkatan Edward the Confessor pada tahun 1066, takhta England jatuh ke
tangan kekanda iparnya bernama Harold Godwinson dan bukan William atau satu
lagi waris bernama Edgar Aetheling dari Hungary. Alasan Harold bila ditanya
sebab baginda boleh menaiki takhta kerana itu merupakan permintaan Edward
sebelum menghembuskan nafas terakhirnya, satu cerita yang diragui kesahihannya
oleh sesetengah pihak termasuk William.

Pertempuran Hastings

Walaupun
sudah dimahkotakan sebagai raja baru England, Harold sudah berhadapan cabaran.
Pada satu ketika, satu ekspedisi dari Norway diketuai Raja Harold Hardrada tiba
di England untuk menuntut takhta. Bagaimanapun, cabaran baginda berjaya diatasi
menerusi kejayaannya di Stamford Bridge, Yorkshire pada 25 September 1066.
Namun, cabaran sebenar menanti Harold II apabila William datang sendiri ke
England bersama angkatan Normannya tiga hari kemudian. Hajatnya hanya satu
iaitu melunaskan hasrat Edward bahawa takhta negara itu seharusnya menjadi
miliknya, bukan Harold II.

Sebaik
tiba di pesisir pantai England, William bersama angkatannya antara 7,000 hingga
12,000 orang bergerak ke sepanjang pesisir pantai Hastings sebelum berkhemah di
situ. Tapak pertempuran sebenar membabitkan kedua-dua pihak terletak enam batu
di barat laut kawasan berkenaan yang turut dikenali sebagai Battle. Bagi Harold
II, ancaman terbaru dari William ini menyukarkan baginda mendapatkan askar
tambahan untuk menyokong pasukannya yang berkurangan selepas kempen menentang
Harold Hardrada. Atas sebab itulah, dari menunggu tentera bantuan tiba, Harold
II memilih menuju ke Hastings dengan pasukannya antara 5,000 hingga 13,000 orang.

Dari
segi persenjataan, kedua-dua pihak mempunyai elemen persenjataan yang sama
seperti pedang, lembing, topi keledar dan perisai berbentuk layang-layang. Satu
perbezaan antara kedua-duanya ialah pihak England menggunakan kapak sebagai
senjata utama mereka. Kapak kecil digunakan untuk membaling sementara kapak
besar pula digunakan di medan pertempuran. Dari segi taktik peperangan pula,
taktik peperangan England dipengaruhi taktik peperangan orang Viking menerusi
taktik dinding perisai mereka.

Taktik
sebegini amat berhasil melindungi tentera, kesatria dan pemerintah mereka dari
serangan pihak musuh terutama serangan anak panah. Taktik ini menjadi pilihan
berikutan pengalaman England menentang pencerobohan orang Viking sejak
beratus-ratus tahun seperti dipaparkan dalam drama bersiri History Vikings.
Sementara orang Norman (keturunan Viking dari kumpulan Viking yang dibawa Rollo
dan menetap di Normandy) sudah mengadaptasi strategi peperangan mereka dengan
memilih taktik kavalri. Oleh sebab itu, sekiranya William dan angkatannya mahu
menyerang, mereka perlu menyerang pasukan Harold II dari arah cerun.

Pada
awalnya, taktik dinding perisai ini berhasil melindungi mereka dari serangan
infantri dan kavalri William walaupun diserang bertubi-tubi. Dengan pertempuran
semakin sengit, tiba-tiba wujud khabar angin Duke dari Normandy itu terbunuh
dalam pertempuran sekaligus mengakibatkan angkatan perang Normandy dalam
keadaan kucar-kacir. Bagaimanapun, moral tentera Norman kembali pulih selepas
beliau menanggalkan topi keledarnya dan menunggang kuda di sepanjang garisan
pasukannya sekaligus mematikan khabar palsu itu.

Tentera
England menyangka perpecahan ini memberi petanda tentera Norman sudah berundur
mula keluar dari dinding perisai mereka dan mengejar tentera Norman yang masih
dalam keadaan keliru. Keadaan itu disedari oleh William dan beliau mengarahkan
angkatannya mengejar tentera England itu. Dengan adanya kelompangan pada
dinding perisai tentera Harold II juga membolehkan beliau mengarahkan pasukan
memanahnya memanah kawasan kosong itu. Ini mencetuskan keributan dalam kalangan
tentera baginda dan Harold II tidak berupaya membalas serangan itu kerana
bilangan pemanahnya tidak seramai pemanah William.

Dan
kesilapan sebegini yang akhirnya membawa padah kepada Harold II. Dengan malam
bakal menjelang dan pasukannya terus diasak tentera Norman, baginda dikatakan
mati akibat terkena anak panah pada bahagian mata. Tetapi ini mencetuskan
perdebatan bukan saja dalam kalangan penulis era William tetapi juga dalam kalangan
sejarawan kontemporari hari ini. Ada yang mencadangkan Harold II mati akibat
dibunuh seorang kesatria Norman. Ada juga yang mencadangkan baginda terkena
anak panah pada bahagian mati sebelum dibunuh oleh seorang kesatria Norman pada
masa sama. Yang pasti, kematian baginda mencetuskan keributan dalam kalangan
tentera England dan ramai melarikan diri. Mana yang masih kekal di Hastings
melindungi mayat baginda sambil bertempur habis-habisan. Dalam pertempuran itu,
2,000 tentera Norman terbunuh sementara 4,000 lagi tentera musuh mati.

Jika
William menyangka kematian Harold II mendorong ramai bangsawan England
mengisytiharkan taat setia kepadanya, beliau silap. Sebaik berita kematian
baginda diketahui mereka, Edgar Aethelring diangkat sebagai raja yang baru.
Berang dengan tindakan mereka, William bersama angkatannya bergerak sepanjang
pesisir Kent dan berjaya menewaskan tentera England yang dihantar menyerangnya
di Southwark. Selepas laluannya ke London dihalang, beliau memilih jalan
berbeza dan berjaya sampai ke ibu negara berkenaan melalui lembah Thames.
Selepas berjaya memaksa mereka menyerah kalah di Berkhamsted, Hertfordshire,
beliau akhirnya diangkat sebagai Raja England pada 25 Disember 1066 di
Westminster Abbey.

Bagaimanapun,
itu bukan penanda berakhirnya penentangan orang England terhadap pemerintahan
William. Baginda berhadapan pemberontakan di Exeter (1067), serangan
putera-putera Harold II dan pemberontakan Northumbria (1068). Pada tahun 1069,
William berhadapan tiga ancaman iaitu pemberontak dari utara dan selatan
England, serangan orang Denmark dan pemberontak Northumbria. Hereward the Wake,
seorang pembesar Saxon turut melancarkan kempen menentang William tetapi tewas
di tangan tenteranya di Ely pada tahun 1070. Kebanyakan kempen ini berakhir
dengan kegagalan dengan baginda sendiri menghukum keras sesiapa yang
menentangnya.

SUMBER

Morris,
Marc. (2018). HistoryExtra. 8 battle of Hastings facts. https://www.historyextra.com/period/medieval/battle-hastings-facts-where-why-weapons-casualties-how-won/


Penyebaran Agama Buddha Di Mesir Kuno

Masyarakat Mesir Kuno menganut sistem kepercayaan Politeisme (banyak dewa) seperti Dewa Osiris, Ra dan Amun.

Namun siapa sangka ajaran yang lahir di India ini sudah tersebar sehingga ke Mesir Kuno semasa zaman Ashoka(atau lebih awal).

Ahli arkeologi Mesir dan arkeologi Inggeris W. M. Flinders Petrie menemui bukti taburan penempatan agama Buddha di Mesir.

‘Tanah Jajahan’ Buddha

Flinders Petrie mendakwa penganut Buddha di zaman Mesir Kuno berasal semasa zaman Parsi-Mesir sekitar 525-405 SM.

Jika kajian Petrie betul, bermakna ajaran Buddha telah sampai dua ratus tahun lebih awal di Mesir sebelum Ashoka menghantar mubaligh Buddha ke sana.

Ashoka adalah seorang raja India yang menganut Buddism dan beliau berperanan dalam misi penyebaran agama Buddha ke seluruh tanah jajahanya, baginda menggalakkan masyarakat tempatan untuk mengamalkan Buddhisme sebagai cara hidup baharu.

Inskripsi Ashoka

Raja Ashoka membina sebuah kuil di Sarnath, Uttar Pradesh yang dipanggil Lion Capital of Ashoka. Dalam Buddhisme Singa mewakili Bodhisattva, “anak-anak Buddha”. Maka Bodhisattva adalah suatu proses perkembangan rohani seseorang yang telah mencapai objektifnya.

Dalam Philostratus: The Life of Apollonius of Tyana menjelaskan keberadaan sami-sami dan golongan pecahan agama Buddha yang tinggal di Mesir Atas(berdekatan Sungai Nil dari Empayar Meroitik.

Zacharias P. Thundy dalam buku ‘Buddha and Christ’ menjelaskan sifat Raja Ashoka berpegang kuat pada ajaran Buddha yang berhasrat meluaskan penyebaran ajaran ini lalu baginda menghantar mubaligh dan wakil sami-sami ke Mesir untuk menyampaikan Dharma Buddha.

Kita boleh tahu keturunan mubaligh ini masih berada di Mesir lebih dua ratus tahun kemudian kerana mereka telah dikunjungi oleh Ahli Falsafah Yunani, Apollonius Of Tyana.

Ashoka menggunakan skrip kuno Kharosthi untuk menulis titahnya. Orang Buddha juga menggunakan sistem tulisan ini untuk merekod kitab suci mereka.

Golongan gymnosophists sangat dihormati oleh orang Meroic dan mereka mungkin mempunyai pengetahuan tentang ajaran Buddha dengan lebih mendalam.

Tuhan Berkepala Singa Meroitik

Bukti yang cukup besar pengaruh agama Buddha di Kush purba adalah bukti dalam bentuk ikonografi Meroitik dan skrip Meroitik.

Maka menurut catatan dan bukti arkeologi menunjukkan kesan ajaran Buddhism mula bertapak di kawasan Sungai Nil yang disebarkan oleh golongan sami dan aliran gymnosophists, sekaligus memberikan jawapan tentang pengaruh Buddha yang terdapat pada Dewa Apedemak .

Kuil Meroitik yang didedikasikan untuk Apedemek telah ditemui di Meroe, Musawwarat es-Sufra, dan Naqa.

Inskripsi Yang Menggunakan Dwibahasa – Greek Dan Aramaic – King Ashoka

Di kuil Naqa kita melihat beberapa contoh pengaruh Buddha.Di sini, Apedemak digambarkan sebagai Dewa Leonine berkepala tiga dengan empat tangan.

Di India, golongan sami gymnosophists(aliran atau mazhab dalam Buddha) menggunakan tulisan Kharosthi untuk menulis kitab suci.

Bahasa Tocharian ditulis dalam skrip Kharosthi. Skrip ini digunakan untuk menulis Teks Buddha Gandharan. skrip Kharosthi muncul sepenuhnya dalam inskripsi Ashokan Shahbazgarhi dan Mansehra.

Tulisan Kharosthi bermula sejak inskripsi Brahmi pertama di India dipahat dan digunakan Raja Ashoka untuk menghasilkan batu bersurat. jauh sebelum tulisan Kharosthi diperkenalkan kepada orang Meroe di Kush.

Walaupun tulisan orang Meroetic membawa banyak pengaruh tulisan Kharosthi, namun sesetengah pengkaji berpendapat bahawa orang Meroi tidak mengamalkan sistem tulisan Kharosthi.

Perbandingan simbol Meroitic dan Kharosthi menjelaskan bahawa kedua-dua sistem tulisan berkongsi banyak tanda persamaan

Jadi apa kaitan tulisan ini dengan penyebaran agama Buddha di Mesir Kuno?

Kesimpulannya, Tulisan orang Meroic di Kush(Mesir) membawa pengaruh tulisan Kharosthi, dan tulisan Khrarosthi ini berasal dari India dan digunakan secara rasmi oleh sami-sami untuk mengarang kitab suci, dengan itu jelas membuktikan agama Buddha pernah tersebar ke Mesir Kuno secara berperingkat.


Saat-Saat Pemergian Salahuddin Al-Ayubbi…

• Bersamaan pada 27 Safar 589 H dalam umur sekitar 56 tahun, Sultan Salahuddin telah wafat & jenazahnya dikebumikan di luar kawasan Masjid Umayyah, Damaskus, Syria.

• Pendiri & sultan pertama Dinasti Ayyubi yang di mana selama pemerintahannya berjaya menyatukan umat Islam di bawah satu panji kalimah syahadah.

Dan usahanya yang paling bersejarah dalam sejarah umat Islam adalah membebaskan kota Jerusalem ( Baitulmaqdis ) daripada tangan tentera Salib pada tanggal 2 Oktober 1187M.

• Harta yang ditinggal Salahuddin setelah kewafatannya hanya sekeping dinar & 43 dirham, tiada tanah atau istana mewah sehingga ahli keluarganya terpaksa meminjam duit untuk menguruskan pengebumian baginda.

MALAM KEWAFATAN SALAHUDDIN AL-AYYUBI.

4 MAC 1193M / 27 Safar, 589H.

Malam itu telah nampak tanda-tanda akan berakhir kehidupan Salahuddin.

Syeikh Abu Ja’afar, seorang yang warak telah diberi kepercayaan untuk duduk disebelah Salahuddin ketika baginda sedang nazak. Salahuddin ketika itu diantara kondisi pengsan dan sedar. Lalu setelah itu, Syeikh Abu Jaafar membacakan ayat :

“Dialah Allah, tidak ada Tuhan melainkan Dia, Yang mengetahui yang ghaib dan yang nyata”.

( Al-Hasyr : 22 )

Apabila Syeikh Abu Jaafar selesai membacakan ayat tersebut, Salahuddin terus membuka matanya sambil tersenyum dengan muka yang berseri & perasaan yang gembira dia berkata :

“Memang benar..”

Setelah mengucapkan kata-kata itu, Salahuddin pun pulang ke rahmatullah.

Al-fatihah.

– TAMAT –


Apa Ferdinand Marcos Buat Sampai Filipina Jadi Miskin Hina

Baru-baru ini rakyat Filipina telah membuat pilihan yang sangat gila dalam pilihan raya apabila melantik Ferdinand Marcos Jr ataupun dikenali sebagai Bongbong sebagai presiden baru negara itu. Hal ini merupakan satu kejutan terbesar kerana Bongbong merupakan anak kepada orang paling korup di dunia iaitu Ferdinand Marcos. Apa yang membuatkan rakyat Filipina memilih Bongbong? Mungkin mereka semua terpedaya dengan #rinduzamantunmarcos ataupun inginkan P50 penuh satu troli.

Itulah adalah mustahil kerana ketika era pemerintahan Ferdinand Marcos, Filipina telah bertukar daripada negara kedua termaju di Asia kepada miskin hina hanya dalam masa yang singkat sahaja. Persoalannya apa Ferdinand Marcos buat sampai Filipina menjadi pencipta pagpag sehingga ke hari ini?

Pada mulanya Filipina berkembang dengan sangat baik dalam aspek ekonomi ketika awal pemerintahan Ferdinand Marcos. Namun semuanya berubah apabila dia telah melaksanakan undang-undang tentera bagi mengekalkan kuasanya sebagai presiden Filipina.

Perkara pertama yang dilakukan oleh Ferdinand Marcos di bawah undang-undang tentera adalah mengambil alih syarikat Meralco. Sekali pandang, nampak macam bagus tindakan dia memiliknegarakan syarikat swasta. Tapi malang dia telah melantik abang ipar sendiri untuk menguruskan syarikat itu. Apa yang abang ipar dia buat adalah gunakan keseluruhan bajet dan kemudahan syarikat untuk kemudahan Imelda Marcos iaitu isteri kepada Ferdinand Marcos. Bayangkan untuk menyambut hari lahir Imelda Marcos sahaja, Meralco terpaksa membelanjakan jutaan peso. Jadi awal-awal lagi duit rakyat telah disalahguna.

Selain itu, Ferdinand Marcos turut bertindak memilih kroni (baca saudara mara dan rakan) untuk memonopoli sektor-sektor utama di Filipina. Sebagai balasan, kroni-kroni tersebut perlu membayar cukai khas kepada Ferdinand Marcos. Bayaran cukai khas dikatakan akan diguna untuk membantu golongan petani, Tetapi malangnya, itu semua tidak terjadi kerana kesemua wang daripada hasil kutipan cukai itu telah masuk ke perut Ferdinand Marcos sehingga kembung.

Senang cerita, Ferdinand Marcos menjadi semakin kaya apabila dia bersama kroni bertindak menguasai hampir kesemua industri di Filipina. IKS dan rakyat pula merana sehingga terpaksa makan pagpag kerana pemimpin hanya tahu mengenyang perut sendiri sahaja.

Bukan itu sahaja ketika era Ferdinand Marcos, Bank Pusat Filipina telah diisytiharkan muflis kerana dijarah tanpa belas kasihan. Mungkin bagi rakyat Filipina, mereka tidak kisah sangat jika Ferdinand Marcos mahu memiliki semua syarikat swasta dalam negara. Namun apa yang membuatkan rakyat Filipina marah adalah Ferdinand Marcos telah memaksa Bank Pusat meluluskan pinjaman untuk kroni-kroni presiden.

Hal itu telah membuatkan Bank Pusat mengalami kerugian P300 bilion dan ditambah lagi kroni-kroni Ferdinand Marcos amat culas untuk membayar semula pinjaman. Pada akhirnya, Bank Pusat telah muflis kerana kerakusan Ferdinand Marcos.

Setakat itu sahaja kah?

Masalah utama Ferdinand Marcos dan kroni-kroninya adalah gemar menayang harta persis founder produk timbang kilo secara umum pada ketika sang rakyat perlu menyelongkar sampah untuk dimasak. Bayangkan Ferdinand Marcos telah membelanja $68 juta untuk perkara sia-sia seperti pakaian, lukisan, barangan antik dan bermacam lagi ketika Filipina sedang menghadapi krisis ekonomi. Hal itu telah membuatkan rakyat Filipina menjadi semakin tertekan lantas Ferdinand Marcos telah digulingkan daripada jawatan presiden.

Sebelum berlaku apa-apa yang lebih buruk, Ferdinand Marcos dan kroni telah bertindak melarikan diri ke Hawaii dengan membawa sejumlah harta yang banyak. Bagi mengembalikan harta negara yang telah dirompak oleh Ferdinand Marcos, Cory Aquino telah menubuhkan Presidential Commission on Good Government (PCGG). Setakat tahun 2017, PCGG berjaya mengembalikan semula P171.4 bilion kepada rakyat Filipina.

Biarpun wang berjaya dikembalikan, dosa besar yang dilakukan oleh Ferdinand Marcos masih lagi tidak dapat dimaafkan oleh rakyat Filipina. Ini kerana mereka perlu bermula semua daripada bawah untuk mencapai semula status Filipina pada era 50an.

Apa-apapun, ini boleh menjadi iktibar kepada kita semua agar tidak memilih pemimpin yang korup dan dikawal bini. Jika tidak, kita akan menerima nasib yang sama.

RUJUKAN:

Punongbayan, JC. (2019, September 19). Just how bad was corruption during the Marcos years? Rappler. Dipetik daripada https://www.rappler.com/voices/thought-leaders/240477-analysis-just-how-bad-was-corruption-marcos-years/

Waxman, O. (2022, Mei 10). Bongbong Marcos looks set to be the next Philippine president. A short history of his family’s rise, fall, and rise again. Time. Dipetik daripada https://time.com/6174469/bongbong-marcos-philippines-election-family-history/


Orang Asli – Minoriti Yang Dipinggirkan

Pada bulan Ogos lepas, sekatan yang dibina oleh Orang Asli suku Temiar di Gua Musang telah dirobohkan oleh peladang-peladang syarikat durian. Sebelum ini para peladang ingin membuka kebun durian di kawasan Orang Asli Temiar malahan ada lesen daripada negeri Kelantan.

Walaubagaimanapun perkara ini tidak dipersetujui oleh penduduk Orang Asli yang telah bertindak membina sekatan untuk menghalang kemasukan pembalak dan juga lori-lori milik peladang-peladang durian. Ini bukan kali pertama kes seperti ini berlaku, pada tahun 2016, seramai 41 Orang Asli di Balah, Gua Musang telah diberkas oleh pihak berkuasa dengan alasan yang Orang Asli ini telah menceroboh kawasan hutan simpan sedangkan tempat itu adalah kawasan Orang Asli. Malah, sekatan yang dibina oleh Orang Asli untuk menghalang kemasukan pembalak telah dirobohkan oleh pihak berkuasa.

Berita tentang perampasan tanah Orang Asli ini telah mencetuskan perbincangan hangat di media sosial dan membawa masuk banyak persoalan seperti “Kenapa Orang Asli tidak ada hak tanah?”, “Ke mana perginya hak-hak Orang Asli?”, “Apa yang patut dibuat untuk membantu mereka?” dan lain-lain.

Orang Asli merupakan minoriti yang sering diendahkan dan suara mereka kadangkala tidak didengari langsung oleh pihak berkuasa. Kelibat wakil-wakil mereka serta perjuangan mereka juga jarang muncul dan dibicarakan di media massa. Justeru, artikel ini mahu menjelaskan sejarah Orang Asli secara ringkas serta hak-hak mereka yang sering diendahkan terutamanya berkaitan pendidikan dan pemilikan tanah.

Siapa itu Orang Asli?

Orang Asli merujuk kepada penduduk awal Semenanjung Malaysia. Menurut Idrus (2013), Wok (2015) dan Endicott (2016), terdapat sebanyak 18 kumpulan Orang Asli di Semenanjung Malaysia. Kumpulan-kumpulan Orang Asli ini boleh dikategorikan mengikut 3 jenis kumpulan:

Kintaq, Kensiu, Jahai, Batek, Lanoh.

Chewong, Temiar, Semai, Jah Hut, Semaq Beri, Mah Meri.

Temoq, Semelai, Jakun, Temuan, Orang Kanak, Orang Seletar, Orang Kuala.

Populasi

Populasi Orang Asli pada tahun 2010 hanya berjumlah 178,000 sahaja. Jumlah ini jika dibandingkan dengan orang Melayu, Cina, dan India adalah sangat kecil. Ini juga bermaksud bahawa populasi Orang Asli di Malaysia mewakili 0.5 peratus populasi Malaysia (Wok 2015).

Sebanyak 85.7 peratus Orang Asli hidup di kawasan pedalaman manakala 11.3 peratus tinggal di kawasan bandar dan 3 peratus lagi tinggal di bandar-bandar kecil (Jabatan Perangkaan Malaysia 2008, dipetik Idrus 2013: 267).

Bahasa

Kebanyakan Orang Asli yang duduk di kawasan selatan Semanunjung seperti suku Jakun, Temuan, Kanaq, Seletar, dan Kuala bercakap dalam dialek Melayu atau dalam sub-kumpulan bahasa Austronesia. Terdapat juga Orang Asli seperti suku Semang dan Senoi yang bercakap dalam sub-kumpulan bahasa Mon-Khemer atau Austroasiatik (Endicott 2016: 6).

Ekonomi dan pekerjaaan Orang Asli

Secara umumnya, ekonomi Orang Asli berasaskan ekonomi sara diri. Mereka mengumpul hasil hutan, memburu, bercucuk tanam, dan jika perlu mereka akan keluar dari kawasan pedalaman untuk berdagang dan menjual hasil hutan mereka (Endicott 2016). Pada abad ke-19, terdapat suku-suku Orang Asli yang keluar dari kawasan pedalaman mereka untuk bekerja sebagai buruh.

Contohnya, orang Rawa dan Mandailing telah mengupah suku Temuan bekerja sebagai porter dan pemungut hasil hutan untuk mereka (Lubis 2018: 169). Sehingga kini, aktiviti ekonomi mereka ini masih berterusan terutamanya di kawasan pedalaman.  Malah, kini terdapat suku-suku Orang Asli seperti Orang Kuala yang berkerja dalam sektor pertanian seperti industri kelapa sawit, getah, dan lain-lain. Pada tahun 2000, sebanyak 64.5 peratus Orang Asli bekerja dalam sektor pertanian (Jabatan Perangkaan Malaysia 2008, dipetik Idrus 2013: 276).

Terdapat juga Orang Asli yang berkerja dalam sektor swasta, sektor pertahanan, sektor pendidikan, sektor awam, dan ada yang pernah mewakili Malaysia pada persada antarabangsa dalam bidang sukan dan akademik. Di dalam sektor pertahanan terdapat rejimen yang khas untuk Orang Asli yang dikenali sebagai Senoi Praaq yang ditubuhkan seawal tahun 1950-an lagi.

Agama dan kepercayaan

Kebanyakan Orang Asli berpegang pada agama animisme. Agama dan kepercayaan mereka berkisarkan lagenda, kisah-kisah wira, semangat dan makhluk halus. Dalam sesetengah kepercayaan Orang Asli, mereka percaya bahawa alam ini mempunyai beberapa lapisan: Alam kayangan, alam pertengahan (dunia manusia), dan alam kubur atau alam barzakh. Setiap lapisan ini dihuni oleh pelbagai jenis makhluk halus dan dewa yang datang dalam pelbagai saiz dan bentuk. Setiap dewa mengawal satu elemen alam seperti kilat dan air.

Contohnya terdapat satu dewa yang berbentuk seperti ular yang mampu mengawal banjir. Sekiranya seseorang telah membuat dewa tersebut murka, dewa tersebut akan melepaskan banjir yang besar untuk menenggelamkan kampungnya. Oleh kerana hal yang demikian, Orang Asli diajar dari kecil lagi untuk mempunyai hubungan yang baik dengan alam sekitar yang menentukan takdir mereka. Mereka juga menjalankan ritual untuk meminta alam atau dewa-dewa mereka untuk memberikan mereka hasil pertanian yang lumayan (Endicott 2016).

Agama-agama Orang Asli juga mengajar generasi muda mereka tentang pantang larang. Sekiranya mereka melanggar pantang larang ia boleh mengundang kemurkaan dewa dan alam.

Walaupun kebanyakan Orang Asli masih memegang kepada kerpecayaan animisme, kini terdapat juga Orang Asli yang beragama Islam dan Kristian (Edo dan Fadzil 2016: 257).

Sejarah awal dan asal-usul

Kajian terbaru DNA mitokondria atau mtDNA milik Orang Asli menunjukkan bahawa nenek moyang mereka merupakan antara manusia pertama dari susur-galur Afrika yang datang ke Asia Tenggara (Endicott 2016).

Antara penempatan manusia terawal yang direkodkan dianggarkan berumur 75,000 tahun terletak di Kota Tampan, Perak:

“The earliest dated occupation of the Thai-Malay Peninsula by modern humans was about 75,000 years ago at Kota Tampan in Northern Malaya.” – (Zuraina 1990; Bulbeck 2011, dipetik Endicott 2016: 14).

Di sana pakar arkeologi menemui pelbagai jenis artifak seperti alat-alat batu. Lagi satu lokasi yang mungkin berkaitan dengan kawasan arkeologi Kota Tampan terletak di Moh Khiew, Selatan Thailand. Pakar arkeologi telah menemui pelbagai tinggalan dan tulang-tulang haiwan seperti babi hutan, tapir, tupai, dan kerbau yang dianggarkan berumur 25,000 tahun (Endicott 2016: 14).

Hubungan Orang Asli dengan kerajaan Melayu Awal dan Pertengahan

Seawal 500 SM, penempatan-penempatan di sepanjang persisiran pantai Semenanjung Tanah Melayu telah menjadi pusat perdagangan yang telah menarik para pedagang sejauh China, India, dan Timur Tengah. Kemunculan pusat-pusat perdagangan ini membolehkan Orang Asli untuk menjual hasil hutan mereka dan mengambil bahagian dalam aktiviti perdagangan. Hasil-hasil hutan dan buruan seperti resin, tanduk badak, gading gajah, rotan, dan lain-lain telah diperdagangkan oleh Orang Asli untuk alat-alat besi, makanan, kain, dan manik.

Selain itu, Orang Asli juga bertugas sebagai buruh untuk kerajaan-kerajaan awal. Kerajaan-kerajaan awal amat bergantung kepada Orang Asli untuk hasil hutan dan buruh:

“In this role as collectors of primary forest produce, and as labourers and guides in the transhipment of goods across their lands, the Orang Asli became indispensable to the coastal trading kingdoms” – (Andaya, dipetik Endicott 2016: 17).

Wok (2015) menambah yang Orang Asli merupakan sekutu kepada kerajaan-kerajaan Melayu dan telah banyak berjasa dalam pentadbiran dan ketenteraan.  Selain itu, menurut Wok (2015) lagi, Adat Perpatih di Negeri Sembilan dengan jelas menyatakan bahawa Orang Asli memiliki hutan serta sumber-sumber di dalamnya dan Orang Melayu harus menghormati keperluan dan kepentingan mereka.

Asimilasi Orang Asli semasa zaman pertengahan

Semasa zaman pertengahan, terutamanya pada awal abad ke-14 dan ke-15 Masihi, kebudayaan dan bahasa Melayu telah tersebar ke seluruh Alam Melayu apabila Orang Asli dan kaum-kaum pribumi lain mula berasimilasi dengan Orang Melayu (Endicott 2016). Proses asimilasi ini juga berlaku melalui aktiviti perdagangan, perkahwinan, dakwah, dan bahasa yang semua berkisarkan kebudayaan dan bahasa Melayu.

Di Sumatera juga, Orang Batak yang tergolong dalam kumpulan Proto-Melayu telah mula berasimilasi dengan Orang Melayu pada awal abad ke-19. Menurut Milner (2016), semasa Anderson mengembara ke Sumatera Timur pada tahun 1823, beliau mendapati populasi Batak melebihi populasi orang Melayu iaitu dalam jumlah berpuluh ribu manakala orang Melayu hanya berjumlah beberapa ratus sahaja.

Namun begitu, beberapa tahun kemudian pada tahun 1860-an dan 1870-an, kebanyakan kawasan-kawasan yang sebelum ini dikatakan Batak serta mempunyai penduduk majoriti Batak telah tiba-tiba menjadi Melayu (Milner 2016: 136). Hal ini demikian kerana telah berlakunya proses Melayunisasi atau Malaynisation di mana orang Batak yang memeluk Islam telah juga memeluk identiti Melayu. Migrasi Melayu ke kawasan pedalaman juga telah membantu dalam menyebarkan Melayunisasi ini (Milner 2016: 137).

Beberapa sarjana berpendapat yang Melayunisasi ini dicapai apabila seseorang memakai kebudayaan Melayu, berbahasa Melayu, dan berkelakuan seperti Melayu. Milner (2016) juga berpendapat bahawa untuk menjadi Melayu, seseorang tidak semestinya mempunyai ciri-ciri fizikal seperti orang Melayu.

Akibat proses asimilasi ini, jumlah populasi Melayu telah meningkat manakala jumlah populasi Orang Asli yang tidak berasimilasi telah menjadi sangat kecil dan akhirnya telah menjadi minoriti.

Perhambaan Orang Asli

Walaupun tidak dapat dinafikan bahawa Orang Asli dan Orang Melayu mempunyai hubungan yang baik sejak zaman kerajaan awal lagi, namun, seawal abad ke-18 dan ke-19, Orang Asli telah menjadi sasaran pedagang hamba yang terdiri daripada Orang Rawa, Mandailing, dan Minangkabau (Endicott 2016: 18 dan Lubis 2018: 169). Kebanyakan pedagang hamba Mandailing dan Rawa yang menangkap Orang Asli ini telah mula berhijrah ke Tanah Melayu semasa atau selepas tercetusnya Perang Padri di Sumatera (Lubis 2018: 168).

Orang Rawa dan Mandailing yang terlibat dalam akitiviti menangkap dan menjarah kampung-kampung Orang Asli ini terdiri daripada veteran-veteran perang yang pernah terlibat dalam Perang Padri. Sifat militan yang mereka warisi daripada Perang Padri serta kelengkapan senjata mereka yang lebih hebat berbanding Orang Asli itu sendiri telah mengancam Orang Asli seperti Sakai dan Temuan:

“Due to their militant character, the post-Padri Sumatrans posed a direct threat to the aboriginal inhabitants of the inland areas adjacent to Sungai Ujong. As reported in 1852, the Rawas had scoured the forests for aboriginal people in order to traffick them for profit.” – (Lubis 2018: 168).

Aktiviti menangkap Orang Asli untuk tujuan perhambaan dilaporkan berlaku di negeri Pahang, Perak, Selangor, dan Negeri Sembilan. Di Pahang contohnya, Orang Rawa dan Mandailing telah bekerjasama dalam menyerang kampung-kampung Orang Asli. Mereka telah membunuh ramai orang lelaki dan telah menangkap ramai wanita dan kanak-kanak yang kemudian telah dijual sebagai hamba (Lubis 2018:168).

Namun begitu bukan semua Orang Rawa dan Mandailing mempunyai hubungan yang teruk dengan Orang Asli. Terdapat mereka yang mempunyai hubungan yang baik dalam bentuk kerjasama dan aktiviti perdagangan (Lubis 2018: 169).

Terdapat juga Orang Melayu pada masa ini yang sendiri telah dijadikan hamba melalui sistem hamba abdi apabila mereka gagal membayar hutang dan ada yang ditangkap dijadikan hamba dalam peperangan (Endicott 2016).  Campur tangan British pada abad ke-19 dan awal abad ke-20 telah menghentikan aktiviti penyerangan kampung dan penangkapan Orang Asli dan sekaligus menghentikan aktiviti perhambaan.

Orang Asli semasa Darurat Komunis

Disebabkan pejuang Komunis sering menyorok di dalam kawasan hutan, mereka perlu memujuk dan memeras ugut orang setinggan yang tinggal di pinggiran hutan dan Orang Asli untuk makanan dan bekalan. Apabila pihak British mendapat tahu tentang perkara ini, mereka telah melaksanakan rancangan untuk memindahkan orang setinggan keluar dari pinggiran hutan ke White Areas atau kawasan-kawasan putih di mana pihak berkuasa boleh mengawasi setiap gerak-geri mereka.

Bagi Orang Asli pula, British pada awalnya telah cuba memindahkan Orang Asli keluar dari kawasan pedalaman namun menemui kegagalan dan tragedi. Ramai Orang Asli telah mati dan ada yang lari kembali ke dalam hutan. Akibatnya, British tukar rancangan mereka dan telah membina kubu-kubu hutan di kawasan Orang Asli. Dari sini, British juga telah cuba memenangi hati dan minda Orang Asli dengan memberikan mereka perkhidmatan kesihatan dan pendidikan.

Program Integrasi Orang Asli pasca-kemerdekaan.

Semasa tahun 1960-an, kerajaan telah cuba mengintegrasikan Orang Asli dengan Orang Melayu secara semula jadi dan bukannya melalui asimilasi secara paksa atau artificial assimilation (Endicott 2016: 20). Kerajaan juga pada masa itu ingin mengambil langkah-langkah untuk melindungi institusi, adat, cara hidup, harta, dan pekerjaaan Orang Asli.

Di dalam Perlembagaan Malaysia, Artikel 160 mendefinisikan Melayu sebagai Islam, berbahasa Melayu, dan berpegang kepada adat dan kebudayaan Melayu. Justeru, disebabkan ramai Orang Asli pada masa itu sudah mampu berbahasa Melayu dan terdapat juga yang memakai adat dan budaya Melayu, maka kerajaan pada tahun 1970-an ingin memujuk Orang Asli untuk memeluk Islam. Melalui cara ini, Orang Asli boleh berintergrasi dengan Orang Melayu.

Pada tahun 1970-an, JHEOA telah bekerjasama dengan Jabatan Kemajuan Islam dan pelbagai organisasi keagamaan untuk memujuk Orang Asli memeluk Islam dan memeluk identiti Melayu. Mereka telah membina bangunan-bangunan komuniti yang dilengkapkan surau.

Selain itu, agensi-agensi ini juga telah memujuk Orang Asli untuk memeluk Islam melalui positive discrimination atau ‘diskriminasi positif’ dengan menawarkan Orang Asli yang memeluk Islam dengan pelbagai insentif seperti pembayaran yuran sekolah, biasiswa, dan kenaikan pangkat bagi kakitangan kerajaan Orang Asli yang memeluk Islam (Idrus 2013: 279 dan Endicott 2016:21).

Hak Bumiputera dan Orang Asli

Kaum Bumiputera terdiri daripada Melayu, Orang Asli, Orang Asal Sabah dan Sarawak (Leong 2017). Walau bagaimanapun, hairannya dalam Artikel 153 yang berbicara mengenai hak keistimewaan Bumiputera, tidak disebut langsung perkataan ‘Orang Asli’. Perkataan ‘Melayu’ dan ‘anak negeri Sabah dan Sarawak (baca: Orang Asal Sabah dan Sarawak)’ disebut secara jelas namun tidak adanya ‘Orang Asli’.

Idrus (2013) berkata banyak organisasi Orang Asli telah mengajukan petisyen kepada kerajaan untuk memasukkan perkataaan ‘Orang Asli’ dalam Artikel 153.  Malah, kebanyakan organisasi ini juga mahu memasukkan hak-hak tanah milik Orang Asli ke dalam Artikel 153 yang sehingga kini jelas diancam dari masa ke masa akibat pembalakan dan pembangunan.

Namun menurut Idrus (2013), ini tidak bermaksud Hak Orang Asli tidak diiktiraf dalam Perlembagaan. Dalam Artikel 8, Perkara 5 (c), Perlembagaan tidak melarang sebarang peruntukan bagi perlindungan hal ehwal dan kemajuan Orang Asli terutamanya di Semenanjung Malaysia (Idrus 2013 dan Wok 2015):

Malangnya, Artikel 8 sering diendahkan oleh sesetengah pihak sehingga kini. Dalam kes Sagong Tasi lwn. Negeri Selangor– mahkamah mengiktiraf hak-hak Orang Asli dalam Perlembagaan dan telah mengisytiharkan bahawa Aboriginal Peoples Act 1954 atau Akta Orang Asli 1954 seharusnya ditafsir semula supaya ia memperjuangkan hak-hak Orang Asli dan sejajar dengan hak-hak yang dinyatakan dalam Perlembagaan (Rusalina, dipetik Idrus 2013: 283). Kes ini menandakan satu peristiwa yang penting bagi Orang Asli di seluruh Semenanjung Malaysia.

Pendidikan (1991 – 2008)

Peratusan Orang Asli yang mendapat pendidikan formal telah meningkat dari 49.6 peratus pada tahun 1991 kepada 60.8 peratus pada tahun 2000. Jumlah murid-murid Orang Asli yang memasuki sekolah rendah telah meningkat dari 37.9 peratus pada tahun 1991 kepada 44.5 peratus pada tahun 2000. Bagi peringkat sekolah menengah, peratusan murid-murid Orang Asli yang memasuki sekolah menengah telah meningkat dari 10.2 peratus kepada 15.5 peratus. Walau bagaimanapun, terdapat hanya 0.8 peratus Orang Asli telah berjaya melanjutkan pendidikan mereka ke IPT (Jabatan Perangkaan Malaysia 2008, dipetik Idrus 2013: 273).

Walaupun terdapat peningkatan dalam peratusan Orang Asli memasuki sekolah rendah dan sekolah menengah, malangnya terdapat juga peningkatan dalam peratusan murid-murid Orang Asli yang memberhentikan sekolah. Pada tahun 2000, peratusan murid-murid Orang Asli memberhentikan sekolah menengah berada pada 49.6 peratus dan kemudian telah meningkat kepada 57.2 peratus pada tahun 2002. Peratusan ini kemudian menurun kepada 36.7 peratus pada tahun 2007 tetapi secara tiba-tiba meningkat kepada 47.8 peratus pada tahun 2008 (JHEO 2008, dipetik Idrus 2013: 274).

Kenapa peratusan Orang Asli berhenti sekolah sangat tinggi? Mereka malas belajar ke?

Apabila kita berbicara mengenai Orang Asli dan pendidikan, terdapat sesetengah pihak yang mendakwa peratusan Orang Asli memberhentikan sekolah ini adalah disebabkan sikap malas Orang Asli yang lebih rela bekerja dalam hutan sahaja. Namun tanpa diketahui ramai, kebanyakan dakwaan-dakwaan ini datang daripada ahli politik dan pihak berkuasa yang tidak memahami keadaan Orang Asli.

Contohnya, pada tahun 2006, Najib Razak dalam satu ucapannya telah mengingatkan ibu bapa Orang Asli agar tidak menggalakkan anak-anak mereka untuk berhenti sekolah dengan membawa mereka masuk ke dalam hutan untuk mencari hasil hutan dan buruan (Razak 2006, dipetik Idrus 2013: 275). Walau bagaimanapun, kenyataan Najib Razak disangkal oleh kenyataan Majid Zuhud, Presiden Persatuan Orang Asli Semenanjung Malaysia (POASM).

Majid Zuhud menekankan bahawa ia adalah salah untuk mendakwa bahawa peratusan Orang Asli memberhentikan sekolah yang tinggi ini disebabkan oleh sikap malas Orang Asli atau sikap ibu bapa Orang Asli yang tidak mempedulikan akan masa depan anak-anak mereka. Beliau berkata salah satu faktor kenapa peratusan Orang Asli memberhentikan sekolah yang sangat tinggi ini adalah disebabkan oleh ketidakadilan atau ketidaksamaan dalam pendidikan yang diberikan kepada Orang Asli kerana menurut beliau pendidikan yang diberikan adalah tidak berkualiti dan tidak mengambil kira kebudayaan Orang Asli (Idrus 2013: 275).

Kemudahan serta fasiliti yang diberikan dalam sekolah-sekolah Orang Asli tidak sehebat atau berkualiti seperti sekolah-sekolah di kawasan bandar dan desa. Namun tidak dinafikan baru-baru ini terdapat perubahan drastik yang diambil oleh pelbagai NGO dan agensi kerajaan yang telah menaiktarafkan kemudahan dan fasiliti untuk membantu Orang Asli terutamanya di dalam kawasan pedalaman.

Faktor utama seterusnya kenapa ramai Orang Asli memberhentikan sekolah pada usia yang muda adalah kerana kadar kemiskinan mereka yang sangat tinggi (Nicholas, dipetik Idrus 2013:275). Walaupun kerajaan menawarkan subsidi dan telah mengimplimentasikan polisi pendidikan percuma, ibu bapa Orang Asli masih terpaksa membeli barang-barang sekolah seperti buku latihan, baju sekolah, kasut sekolah, dan lain-lain.

Tambahan pula, sejak kebelakangan ini subsidi-subsidi yang ditawarkan oleh kerajaan dalam sektor pendidikan telah dipotong akibat perubahan dalam ekonomi dan pentadbiran.  Selain itu, kebanyakan Orang Asli duduk jauh dari sekolah dan perkara ini amat menyusahkan mereka kerana kebanyakan mereka tidak ada akses kepada pengangkutan untuk pergi ke sekolah (Idrus 2013: 275).

Menurut Idrus (2013), jumlah Orang Asli yang memasuki institusi pendidikan tinggi (IPT) sangat kecil.  Pada tahun 2000, terdapat hanya 0.8 peratus murid Orang Asli yang telah berjaya memasuki IPT. Statistik daripada JAKAO pula menyatakan bahawa dari tahun 1971 sehinggalah tahun 2000 terdapat hanya 217 Orang Asli yang merupakan graduan IPT.

Berita baiknya, jumlah graduan Orang Asli telah meningkat di antara tahun 2001 dan 2008 kerana di antara jangka masa itu seramai 497 Orang Asli telah lulus melepasi IPT.  Antara faktor kenaikan jumlah graduan Orang Asli ini termasuklah peningkatan dalam penubuhan kolej-kolej komuniti.  Orang Asli juga tidak dinafikan hak dan kedudukan mereka untuk menuntut di Universiti Teknologi MARA (UiTM) yang khas untuk kaum Bumiputera sahaja. Buktinya adalah pada tahun 2008 apabila terdapat seramai 63 graduan Orang Asli yang datang dari UiTM (Idrus 2013: 276). Kewujudan graduan-graduan Orang Asli dari UiTM menunjukkan juga bahawa walaupun perkataan ‘Orang Asli’ tidak wujud di dalam Artikel 153, mereka tetap ditawarkan keistimewaan ini seperti kaum pribumi yang lain.

Walau bagaimanapun, masih terdapat banyak kes di mana Orang Asli yang ingin melanjutkan pendidikan ke menara gading tidak dicapai kerana mereka kurang mampu dari segi kewangan.  Contohnya, terdapat insiden di mana murid-murid Orang Asli telah menolak tawaran untuk melanjutkan pelajaran mereka ke IPT disebabkan mereka tidak mampu untuk membayar yuran (Idrus 2013: 276). Separuh daripada populasi Orang Asli hidup dalam kemiskinan dan ketiadaan kemudahan seperti elektrik dan air. Kemiskinan merupakan salah satu faktor utama kenapa ramai Orang Asli tidak mampu untuk melanjutkan pelajaran mereka dalam peringkat sekolah rendah, menengah, dan IPT.

Meritokrasi hanya memanfaatkan orang bandar sahaja?

Sebelum tahun 2002, kemasukan ke dalam IPTA berdasarkan polisi kuota etnik. Sebanyak 55 peratus kedudukan dalam IPTA dikhaskan untuk kaum Bumiputera manakala 35 peratus lagi dikhaskan untuk kaum bukan Bumiputera (Khalid 2014: 168).

Apabila sistem kuota digantikan dengan sistem meritokrasi pada tahun 2003, kemasukan yang paling tinggi ke dalam IPTA terdiri daripada kaum bukan Bumiputera. Kemasukan kaum India telah naik sebanyak 46 peratus, kemasukan Cina telah naik sebanyak 36 peratus manakala kemasukan kaum Bumiputera telah naik sebanyak 10 peratus (Khalid 2014: 169).

Khalid (2014) berhujah bahawa perubahan kepada sistem ini hanya memanfaatkan murid-murid yang datang dari bandar dan berstatus kaya. Malangnya ia tidak memanfaatkan murid-murid yang miskin, terutamanya yang tinggal di kawasan pedalaman Semenanjung Malaysia, Sabah, dan Sarawak. Hal ini demikian kerana, murid-murid yang tinggal di kawasan bandar mempunyai akses kepada kemudahan dan fasiliti untuk membantu mereka mendapat pencapaian yang lebih cemerlang berbanding murid-murid yang tinggal di kawasan pedalaman.

Justeru, tidak wajarlah kita mendakwa bahawa Orang Asli malas belajar atau tidak bersyukur dengan pemberian kerajaan.

Ketiadaan dan Kekurangan Kemudahan Asas Dalam Komuniti Orang Asli

Kebanyakan isi rumah Orang Asli tidak ada akses kepada kemudahan asas seperti elektrik dan air bersih. Pada tahun 1991, 63 peratus isi rumah Orang Asli tidak ada elektrik. Peratusan ini kemudian turun kepada 46.7 peratus pada tahun 2000. Pada tahun 1991, 53.6 peratus isi rumah Orang Asli tidak mempunyai akses kepada air bersih dan peratusan ini meningkat kepada 55.5 peratus pada tahun 2000 (Idrus 2013: 269-7). JAKAO telah mengambil tindakan dengan melaksanakan Rancangan Pengumpulan Semula (RPS) yang bertujuan untuk memberikan Orang Asli akses kepada kemudahan asas seperti elektrik dan air, sekaligus membasmi kemiskinan.

Di dalam rancangan ini, Orang Asli telah dipindahkan dan diberikan rumah-rumah baru di bawah Projek Perumahan Rakyat Termiskin (PPRT). Walau bagaimanapun, reka bentuk rumah-rumah tersebut tidak mengambil kira gaya kehidupan Orang Asli dan mempunyai reka bentuk yang buruk. Rumah-rumah tersebut sangat kecil, beratap zink dan dibina sangat rapat yang menghalang Orang Asli daripada mempunyai kebun untuk bercucuk tanam. Keadaan perumahan Orang Asli yang sangat sempit dan tertutup ini telah menjejaskan kesihatan Orang Asli (Idrus 2013: 270).

Hilangnya tanah-tanah Orang Asli

Sejak kebelakangan ini, isu perampasan tanah Orang Asli semakin menjadi-jadi terutamanya di negeri Kelantan.  Kebanyakan tanah yang dirampas oleh Orang Asli telah dijadikan sebagai kawasan pembangunan atau perladangan. Banyak NGO telah menentang tindakan ini kerana berpendapat ianya melanggar hak asasi manusia dan juga merupakan tindakan jenayah terhadap Orang Asli. Isu-isu ini hangat dibincangkan di dada-dada akhbar tempatan dan juga akhbar antarabangsa.  Ramai orang mempersoalkan kewibawaan kerajaan negeri Kelantan dan ada yang bertanya ke manakah dan adakah wujudnya hak tanah Orang Asli?

Kita seharusnya tidak patut melihat isu ini sebagai isu kehilangan tempat tinggal atau kehilangan sumber pendapatan sahaja tetapi ianya lebih daripada itu – hubungan Orang Asli dengan tanah mereka adalah sangat erat.  Sepertimana Orang Asli lain di seluruh dunia dunia, tanah yang dimiliki oleh Orang Asli di Semenanjung Malaysia mempunyai signifikasi kepada mereka – tanah-tanah mereka ini terikat dengan konsep keagamaan dan sosial (Hunt, dipetik Subramaniam 2016: 424). Maka tidak hairanlah kenapa Orang Asli berusaha untuk mempertahankan tanah mereka daripada pencerobohan syarikat perladangan dan pembalakan.  Tanah-tanah adat mereka ini telah diwarisi dari generasi ke generasi malah ada tanah adat yang berumur beratus-ratus tahun lamanya.

Malangnya, menurut Subramaniam (2016), tidak ada tindakan yang tegas diambil oleh kerajaan persekutuan untuk memelihara tanah-tanah Orang Asli. Pada 31 Disember 2010, hanya 14.21 peratus tanah rasmi Orang Asli telah diiktiraf oleh kerajaan persekutuan untuk pemeliharaan (JAKAO, dipetik Subramaniam 2016: 424). Tambahan pula, kebanyakan tanah-tanah yang diiktiraf ini tidak merangkumi kawasan tradisional dan tanah pertanian yang digunakan oleh Orang Asli.

Selain itu, Wok (2015) menambah dengan berkata yang walaupun terdapat tanah yang diiktiraf sebagai milik Orang Asli, namun, ia masih belum diwartakan oleh kerajaan. Keadaan juga menjadi semakin keruh apabila sesetengah tanah ini telah diklasifikasikan semula sebagai tanah negeri atau telah diberikan dan dijual kepada individu atau syarikat tanpa izin komuniti Orang Asli.

Satu contoh berlaku di antara tahun 1990 dan 1999 apabila negeri Selangor menarik balik sebanyak 76 peratus tanah-tanah Orang Asli yang telah diwartakan (Nicholas, dipetik Subramaniam 2016: 424-5). Di negeri Pahang pula yang mempunyai populasi Orang Asli tertinggi di Malaysia, masih terdapat banyak tanah milik Orang Asli yang belum diwartakan secara rasminya di bawah Akta Orang Asli 1954 dan walaupun terdapat tanah yang telah diajukan kepada kerajaan negeri Pahang untuk diwartakan sebagai tanah rizab Orang Asli tetapi telah ditolak (Wok 2015).

Persoalannya, kenapa pewartaan tanah Orang Asli boleh ditarik dengan mudahnya dan sering menjadi sasaran syarikat perladangan dan pembalakan?

Isu undang-undang

JAKAO menyatakan bahawa terdapat pemisahan kuasa di dalam perlembagaan persekutuan.  Pada pendapat JAKAO yang merupakan agensi persekutuan, perlindungan tanah Orang Asli berada di luar bidang kuasa mereka dan sebenarnya dipegang oleh kerajaan negeri (Subramaniam 2016: 425).  Namun, hujah ini disangkal dengan hujah bahawa pemisahan kuasa persekutuan dan kuasa negeri tidak berperlembagaan dan bukannya alasan untuk menidakkan hak-hak tanah Orang Asli yang sudah diperuntukkan di dalam Perlembagaan Persekutuan.

Contohnya, terdapat peruntukan yang jelas melindungi tanah-tanah adat Orang Asli. Menurut Subramaniam (2016), Artikel 83 di dalam Perlembagaan Persekutuan memberikan kuasa kepada kerajaan persekutuan untuk mengambil semula tanah-tanah untuk tujuan Persekutuan dan boleh digunakan untuk kebajikan Orang Asli.

Seterusnya, Kementerian Air, Tanah, dan Sumber Asli atau National Land Council mempunyai wakil daripada kerajaan persekutuan dan kerajaan negeri. Kebetulan juga majoriti ahli-ahlinya mewakili kerajaan persekutuan. Kelebihan ini sebenarnya membolehkan kerajaan meluluskan polisi untuk mengiktiraf penyeragaman tanah adat Orang Asli (Subramaniam 2016: 425).

JAKAO juga berkata bahawa aktiviti pewartaan, pembatalan dan perubahan tanah rizab terletak di tangan Pihakberkuasa negeri (Subramaniam 2016: 425-6). Sekiranya terdapat kehilangan tanah rizab, pampasan yang akan diberikan terhad kepada kehilangan dusun buah dan ladang getah milik Orang Asli sahaja dan tidak merangkumi tanah mereka (Subramaniam 2016: 426). Tanah-tanah Orang Asli yang belum diwartakan sebagai tanah rizab tetapi diduduki oleh Orang Asli boleh dilihat oleh eksekutif negeri atau executive state sebagai tanah yang sedia digunakan untuk pemilikan, pendudukan, dan kegunaan oleh mereka yang bukan Orang Asli.

Perintah eksekutif negeri yang ekstensif ini ke atas tanah Orang Asli membolehkan kerajaan negeri untuk mengambil tanah Orang Asli dengan mudah (Subramaniam 2016: 426). Subramaniam (2016) juga mendakwa JAKAO tidak mengambil tindakan untuk melindungi tanah adat Orang Asli dengan menjadi perantara antara kerajaan persekutuan dan kerajaan negeri dalam bidang undang-undang. Memetik kata-kata beliau:

“Unreserved lands occupied by Orang Asli are accordingly regarded by the state executive as land available for possession, occupation, use and enjoyment by non-Orang Asli, subject only to the payment of discretionary and relatively paltry compensation. This extensive state executive fiat over Orang Asli land has enabled state governments to take Orang Asli land with relative ease. At the federal level, JAKAO has also not interceded by the way of legal means to protect Orang Asli customary lands” – (Subramaniam 2016:426).

Kelantan dan Orang Asli

Negeri Kelantan sejak kebelakangan ini sering dilanda kontroversi terutamanya berkaitan isu tanah Orang Asli. Pada 4 Ogos beberapa pekerja daripada sebuah syarikat perladangan durian telah bertindak merobohkan sekatan yang dibina oleh masyarakat Temiar di Gua Musang.

Sebelum ini pada 29 November 2016, seramai 41 Orang Asli telah diberkas pihak berkuasa atas alasan menceroboh kawasan hutan simpanan (Tang dan Azhar 2016). Hairannya kawasan tersebut memang merupakan kawasan penempatan masyarakat Orang Asli. Pihak berkuasa kemudian telah bertindak merobohkan sekatan yang dibina oleh Orang Asli.

Masalah yang dihadapi oleh Orang Asli ini juga telah melibatkan nama kerajaan negeri Kelantan. Ramai orang telah mempersoalkan kewibaan kerajaan negeri Kelantan dalam cara mereka melayan Orang Asli.

Kelantan tidak mewartakan tanah untuk Orang Asli?

Peladang dan pembalak yang memasuki kawasan Orang Asli tersebut mempunyai lesen yang sah daripada kerajaan negeri Kelantan. Namun begitu, terdapat tanah di Gua Musang seperti Pos Belatim yang diiktiraf oleh Mahkamah Majistret Gua Musang dan Mahkamah Tinggi Kota Bharu sebagai tanah adat Orang Asli suku Temiar (Putri 2018). Oleh kerana hal yang demikian, Perbadanan Pembangunan Ladang Rakyat Negeri Kelantan sepatutnya membatalkan perjanjian perladangan mereka itu dengan syarikat durian tersebut.

JAKAO juga mendakwa Kelantan masih belum mewartakan beberapa hektar tanah rizab Orang Asli. Menurut Pengerusi JAKAO, Ajis Sittin, negeri Kelantan sehingga kini masih belum mewartakan tanah rizab sebanyak 5,142.73 hektar untuk komuniti Orang Asli. Antara tanah-tanah yang masih belum diwartakan sebagai tanah rizab Orang Asli di Gua Musang termasuklah Chawas, Tohoi, dan Kuala Wok (Salleh 2018).

Tanah-tanah yang belum diwartakan lagi ini juga telah diakui oleh Timbalan Menteri Besar Datuk Mohd Amar Nik Abdullah:

“Tanah rizab Orang Asli ni ada yang sudah kita wartakan, ada yang belum. Sebab mengapa ia tidak diwartakan, saya tidak berhak memberikan komen sebaliknya pihak Pejabat Tanah dan Galian (PTG) Kelantan lebih arif mengenainya.” – (Salleh 2018).

Walaupun terdapat keputusan mahkamah yang dengan jelas menetapkan beberapa kawasan di Gua Musang adalah milik Orang Asli, projek perladangan durian dan pembalakan masih berterusan seakan-akan aktiviti mereka tidak dibatalkan oleh kerajaan negeri Kelantan (Putri 2018). Menariknya juga, sumber pendapatan utama negeri Kelantan adalah pembalakan (Jabatan Perhutanan Negeri Kelantan, dipetik Putri 2018). Jika mereka menghentikan aktiviti tersebut, adakah hasil negeri Kelantan akan terjejas?

Pada tahun lepas, dalam artikel Harakahdaily yang bertajuk “Hampir kesemua tanah di Kelantan Rizab Melayu”, Timbalan Menteri Besar Kelantan, Datuk Mohd Amar Abdullah mendakwa bahawa tanah adat hanya wujud di Sabah dan Sarawak:

“Timbalan Menteri Besar, Datuk Mohd Amar Abdullah berkata, berdasar enakmen tersebut tiada istilah tanah adat Orang Asli di Semenanjung Malaysia.

Kata beliau tanah adat hanya wujud di Sabah dan Sarawak.” – (Aslani 2017).

Beliau juga berkata hampir kesemua tanah di Kelantan merupakan rizab Melayu berdasarkan Enakmen Rizab Melayu 1930 yang beliau dakwa lebih awal berbanding Akta Orang Asli 1954. Beliau kemudian berkata kawasan yang akan diwartakan ditentukan oleh JAKAO (yang merupakan agensi kerajaan persekutuan). Putri (2018) berhujah bahawa kerajaan negeri merupakan badan tertinggi dalam hal ehwal berkaitan pokok, perhutanan dan tanah, jadi mereka juga mempunyai kuasa untuk mewartakan tanah-tanah Orang Asli di Kelantan.

Perkara ini juga disebut oleh Menteri Perpaduan, P. Waytha Moorthy yang berkata isu-isu berkaitan tanah adalah berada di bawah bidang kuasa negeri (Yen 2018). Tambahan pula, menurut Naib Pengerusi Kelantan, Che Ibrahim Mohammad, beliau berkata Enakmen Rizab Melayu tidak boleh digunapakai ke atas kawasan Orang Asli yang jelas telah lama menetap di kawasan tersebut sejak turun-temurun (Zakaria 2017).

Berita baiknya, baru-baru ini kerajaan persekutuan sedang mencari jalan untuk menyelesaikan masalah berkaitan tanah Orang Asli dengan Kerajaan Negeri Kelantan.

Kesimpulan

Orang Asli merupakan kaum yang tertua di Malaysia dan memiliki sejarah yang sangat bernilai. Walau bagaimanapun, mereka sering dipinggirkan – suara mereka kadangkala tidak langsung didengari dan hak serta kepentingan mereka sering diendahkan oleh pihak berkuasa. Tidak dinafikan juga bahawa Orang Asli telah didiskriminasi dan dieksploitasikan oleh sesetengah pihak untuk sekian lama. Seterusnya, Orang Asli telah melalui banyak dugaan perit dalam sejarah seperti peperangan dan perhambaan. Sehingga kini mereka masih sedang melalui dugaan yang besar seperti kehilangan tempat tinggal dan tanah adat. Sehingga kini juga persoalan kenapa hak-hak mereka tidak dilindungi dengan tegas oleh sesetengah pihak berkuasa masih tidak terjawab. Kini terdapat pelbagai NGO yang telah berkerjasama antara satu sama lain untuk memberikan kemudahan dan fasiliti kepada Orang Asli untuk menjaga kebajikan dan kemajuan mereka. Selain itu, seperti yang telah dihujah di atas tadi, kerajaan persekutuan dan kerajaan negeri mempunyai kuasa dan tanggungjawab dalam melindungi kebajikan dan kemajuan Orang Asli. Oleh kerana hal yang demikian, pihak berkuasa perlulah tegas dalam mempertahankan tanah adat, kebudayaan, sejarah, dan bahasa Orang Asli. Harapan saya untuk era Malaysia Baharu ini termasuklah kerajaan akan menjalankan reformasi untuk menjaga kebajikan dan kemajuan Orang Asli yang sudah sekian lama diabaikan sekaligus menggunakan pendekatan yang berhemah serta berdiplomasi untuk menyelesaikan kemelut ini. Sekiranya kerajaan baru ini dan kerajaan seterusnya tidak mengambil tindakan yang sewajarnya maka suku-suku Orang Asli serta warisan dan sejarah mereka akan hilang daripada dunia ini dalam masa yang terdekat.

Rujukan

Aslani, M. (2017) ‘Hampir kesemua tanah di Kelantan rizab Melayu’. HarakahDaily [online] 11 July 2017. available from <[http://www.harakahdaily.net/index.php/berita/2091-hampir-kesemua-tanah-di-kelantan-rizab-melayu]> [29 August 2018]

Edo, J. and Fadzil, K.S. (2016) ‘Folk Beliefs vs. World Religions: A Malaysian Orang Asli Experience’. in Malaysia’s Original People: Past, Present, and Future of the Orang Asli. ed. by Endicott, K. Singapore: National University of Singapore, 251-267.

Endicott, K. (2016) ‘Introduction: The Orang Asli’. in Malaysia’s Original People: Past, Present, and Future of the Orang Asli. ed. by Endicott, K. Singapore: National University of Singapore, 1-29.

Idrus, R. (2013) ‘Left Behind: The Orang Asli under the New Economic Policy’. in The New Economic Policy in Malaysia: Affirmative Action, Ethnic Inequalities and Social Justice. ed. by Gomez, E.T. and Saravanamuttu, J. Singapore: National University of Singapore, 265-287.

Khalid, M.A. (2014) The Colour of Inequality: Ethnicity, Class, Income and Wealth in Malaysia. Kuala Lumpur: MPH Group Publishing.

Leong, T. (2017) ‘Who are Malaysia’s bumiputera?’. The Straits Times [online] 3 August 2017. available from <[https://www.straitstimes.com/asia/se-asia/who-are-malaysias-bumiputera]> [29 August 2018]

Putri, A. (2018) Kenapa Kelantan Satu-Satunya Negeri Yang Tak Wartakan Tanah Orang Asli? [online] available from <[https://soscili.my/kenapa-kelantan-satu-satunya-negeri-yang-tak-wartakan-tanah-orang-asli/]> [15 August 2018]

Salleh, N.H. (2018) ‘Jakoa: Hanya tanah rizab Orang Asli Kelantan belum diwartakan’. Free Malaysia Today [online] 16 July. available from <[ http://www.freemalaysiatoday.com/category/bahasa/2018/07/16/jakoa-hanya-tanah-rizab-orang-asli-kelantan-belum-diwartakan/]> [29 August 2018]

Subramaniam, Y. (2016) ‘Orang Asli, Land Rights and the Court Process: A “Native Title” Lawyer’s Perspective. in Malaysia’s Original People: Past, Present, and Future of the Orang Asli. ed. by Endicott, K. Singapore: National University of Singapore, 423-442.

Tang, A. and Azhar, S. (2016) ‘41 orang asli arrested in operation at Gua Musang barricades’. The Star [online] 29 November 2016. available from <[https://www.thestar.com.my/news/nation/2016/11/29/orang-asli-gua-musang-arrested/]> [29 August 2018]

Wok, I. (2015) ‘The Aboriginal Peoples Act 1954 And The Recognition Of Orang Asli Land Rights’ ResearchGate [online] 6 (1), 37-54. available from <www.researchgate.net> [15 August 2018]

Yen, H.K. (2018) ‘Putrajaya consults AG over Orang Asli’s land dispute with Kelantan govt’. Free Malaysia Today [online] 28 August. available from <[http://www.freemalaysiatoday.com/category/nation/2018/08/28/putrajaya-consults-ag-over-orang-aslis-land-dispute-with-kelantan-govt/]> [29 August 2018]

Zakaria, H. (2017) ‘Orang Asli menang di mahkamah Kota Bharu, kekalkan tanah milik mereka’. Malaysia Dateline [online] 23 April 2017. available from <[https://malaysiadateline.com/orang-asli-menang-di-mahkamah-kota-bharu/]> [29 August 2018]

Bibliografi

Buang, S. (2018) ‘Sekatan Orang Asli Kelantan halang projek ‘Musang King’. Malaysiakini [online] 17 February 2018. available from <[ https://www.malaysiakini.com/news/412558]> [28 August 2018]

Bernama (2018) ‘NGO tak hasut kami tuntut tanah adat, kata Orang Asli Kelantan’. Free Malaysia Today [online] 12 August.  available from <[http://www.freemalaysiatoday.com/category/bahasa/2018/08/12/ngo-tak-hasut-kami-tuntut-tanah-adat-kata-orang-asli-kelantan/]> [22 August 2018]

Lee, P. (2016) ‘Orang asli sending message to loggers that they are here to stay’. The Star [online] 28 October 2016. available from <[ https://www.thestar.com.my/news/nation/2016/10/28/blockade-village-growing-orang-asli-sending-message-to-loggers-that-they-are-here-to-stay/]> [29 August 2018]

Muhammad, M. (2018) ‘Tanah adat Orang Asli akan diwartakan, tetapi…’. Astro Awani [online] 3 August. available from <[http://www.astroawani.com/berita-malaysia/tanah-adat-orang-asli-akan-diwartakan-tetapi-182141]> [29 August 2018]

Shaari, M.N. (2011) ‘Wither The Bumiputera Identity Of Universiti Teknologi MARA (UiTM)?’ Universiti Sains Malaysia [online] 29 (2), 67-89. available from < http://www.usm.my> [14 August 2018]